Piztu dira Gabonak

Gabonetako argiak piztu dira hirian zehar. Azken urteetako tradizioari jarraituz, agintariek egin dute ekitaldia, eta aurtengoan argiteria ikuskizun berezia egon da Maria Cristina zubitik, Urumea ibaian gora.

Ukrainako haurrak izan dira argiak piztearen arduradunak. Ikuskizuna amaitzerakoan egin dute atzerako kontaketa, eta horrekin batera, hiri osoan piztu dira argiak, ikusleen txalo artean, noski.

Su artifizialak ezin ziren faltatu, eta traka txiki bat bota dute, argiak piztuta zirela. Jende andana bildu da Frantzia pasealekuan ekitaldia ikusteko, eta bide batez, artisau azokan lehen erosketak egiteko. Gabonen garrantzitsuena, argiez gain, erosketak direlako.


Bermedun hitzarmena eskuratzeko borroka herriratu dute berriz, greban diren Michelingo langileek

Bermedun hitzarmena izateko borrokan segitzen dutela gogorarazi dute Michelingo langileek, greba eguna zuten astelehen honetan Lasarte-Orian barrena egin duten manifestazioan.

Asteburuan egin dituzten sektorekako lanuzteen ondotik, bigarren greba eguna zuten gaurkoa Michelingo langileek. Duela bi aste egin bezala, goizean goizetik lantegi osoa geratu eta mobilizazio artean eman dute eguna, oraindik orain eskuratu ez duten bermedun hitzarmenaren eske.

Borroka hitza nagusitu da etengabe arratsaldean Lasarte-Orian barrena egin duten manifestazioan; bai mobilizazioaren buruan zeramaten pankartan edota eskuartean zeramatzaten karteletan, baita parte hartzaileen ahotan ere. Michelin borrokan dela oroitarazi dute behin eta berriz.

Herriari itzulia eman diote, duela bi aste egin bezala, lantokiko arropa soinean zeramatela, senide eta lagunekin batera.


Bizkaiko enpresen % 40k uste dute susperraldian daudela, eta hala egongo direla 2023ko ekainera arte

Bizkaiko patronalaren galdeketari erantzun dioten 10 enpresatik 7k diote langile kopuruari eutsiko diotela, eta % 25ek handitzeko asmoa iragarri dute. Soldatei dagokienez, konpainien erdiek batez beste % 3,7 igoko dituztela esan dute.

Bizkaiko 10 enpresetatik 4k uste dute euren merkatuak susperraldian daudela, eta egoera hori gutxienez beste sei hilabetez luzatuko dela. Gainera, aurreikuspen positibo horiek kontuan hartuta, konpainien % 67k euren langile kopuruari eutsiko diotela esan dute; are gehiago, laurden batek handitzeko asmoa duela iragarri du.

Urtero koiuntura ekonomiko eta enpresen egoerari buruzko inkesta egiten du Cebek Bizkaiko patronalak, eta gaur aurkeztu dute Carolina Perez Toledo presidenteak eta Francisco Javier Azpiazu idazkari nagusiak 2022ari dagokiona.

Lurraldeko ia 500 enpresariri urtarrilean egindako inkestaren arabera, egungo egoera ekonomikoari buruzko "pertzepzio orokorra pixka bat hobetu da"; izan ere, kontsultatutako enpresen % 44k "ontzat" jo dute, eta duela bost hilabete, berriz, % 34k.

Gainera, kontsultatutako enpresen % 62k 2023an plantillako soldatak igoko dituztela adierazi dute, eta horien zati handi bat (% 59) dagozkien soldata-taulen igoera orokor baten bidez.

Enpresen ia erdiek kostuen igoeraren azpitik igoko dituzte beren produktuen edo zerbitzuen prezioak, eta horrek errentagarritasuna murriztea ekarriko du.

Perez Toledok gogorarazi du EAEko ekonomiak BPGaren % 4,2ko hazkundearekin itxi duela 2022a, baina adierazi du analista guztiek igoera txikiagoa aurreikusten dutela aurten, % 1,5 ingurukoa.

Era berean, gogorarazi du 2022ko azken hiruhilekoan "atzeraldiaren mamua saihestea ahalbidetu zuten hainbat inguruabar" gertatu zirela, besteak beste, inflazioaren kontrola, hornikuntza-kateen nolabaiteko normalizazioa eta lehengaien prezio txikiagoak.

Azkenik, EAJk eta PSE-EEk hasiko dituzten negoziazioei buruz galdetuta, Cebekeko presidenteak esan du gizarte politiken eta enpresen lehiakortasunaren arteko "oreka" bilatu behar dela.


Preso politikoen artelanak ikusgai

Gaur Preso Politikoen Nazioarteko Eguna da, eta horren harira antolatu du Tolosako Sortuk erakusketa kultur etxean, eskualdeko preso politikoek egindako artelanekin. Erakusketa bi egunez dago ikusgai, eta gaur izango da azken eguna.

"Askotan lotu izan da espetxea sufrimenduarekin eta ilunarekin, eta nahi izan dugu beste aurpegi bat erakutsi espetxearena, presoek nola erabili duten sormena urte horiei eta egoerari aurre egiteko", azaldu dute Sortutik. Erakusten diren artelanen egile asko gaur egun ez daude preso, baina erakusketan daudenak espetxeetan egindakoak dira.

Kartelen bidez erakutsi da artelanak egin diren espetxeak. "Zentzu horretan, ikusirik zenbat espetxe eta zer lekuetakoak diren, erakusten da dispertsioaren eragina", zehaztu dute antolatzaileek. Artelanak presoen senideen edo etxeetan daude jasota, eta erakusketaren bidez publikoaren aurrean ikusgai jarri da. Ikusmina piztu du erakusketak eta jende ugari joan da ikustera.


Aiaraldeko bi enpresa eta enpresari batek 5 milioi euro baino gehiago zor diote ogasunari

Araba eta Bizkaiko zordun nagusien zerrendak argitaratu dituzte Aldundiek.

Ogasunari milioi bat euro baino gehiago zor dieten enpresa eta pertsona fisikoen urteroko zerrenda argitaratu dute Arabako eta Bizkaiko Foru Aldundiek. Aiaraldeko hiru izen agertzen dira zerrenda horietan.

Ruben Bravo Gonzalezena da horietako bat. Enpresari hori aurreko urteetan ere agertu da Arabako Foru Aldundiaren zerrendan, eta ogasunari zor dion dirua pilatzen ari zaio. 1.709.452,97 euro zor zituen eta aurten 1.752.993,67 euro zor ditu.

Lau enpresa ditu Bravo Gonzalezek guztira: Iridytrio S.L, Platinorumba S.L, Activos por impuestos diferidos S.L eta Agricola Nini S.L. Lehen hiru enpresak Laudioko Jose Mardones kaleko etxebizitza batean dute egoitza soziala. Laugarrena, aldiz, Kantabrian kokatuta dago.

Somolsa

Somolsa enpresa urduñarra ere berriz agertu da Bizkaiko Foru Aldundiaren zerrendan. 2.370.095,80 euro zor zituen iaz eta aurten, aldiz, 2.397.825,9 euro. 2004. urtean itxi zen fabrika hori eta ordainketak etenda ditu orduz geroztik.

Urtero agertzen da zordunen zerrendan eta geroz eta handiagoa da zor duen dirua, errekarguak handitzen direlako.

Murgako enpresa

Recuperación de Materiales Industriales S.A. enpresa estreinako aldiz agertu da aurten zerrendan. 1.090.509,96 euro zor dizkio ogasunari. Murgan kokatua dago enpresa hori eta 36 langile inguru zituen. Hartzekodunen lehiaketan dago orain, itxiera prozesuan.


CAFeko Mugikortasun Plana

CAFeko errealitatea enpresa barrutik ezagutzen ez duen orok pentsa dezake mugikortasun gaietan ere abangoardian dagoen enpresa bat dela. Baina errealitatea bestelakoa da.Paradoxikoa dirudien arren, nagusiki trenak egin eta distantzia plusa konpentsatzeko trenaren billetearen zenbatekoa ordaintzen duen enpresa honek, lanera etortzeko garraiobide hori bera erabili ahal izatea ukatzen die bere langileei.Azken hilabeteotan hainbat neurri proposatu dizkiogu Zuzendaritzari enpresarako joan etorriak arinagoak, seguruagoak eta ahalik eta auto pribatu gutxien erabiliz egiteko, eta bide batez, CO2 isuriak gutxitzeko. Baina erantzunik ez dugu jaso edo eta bestela ezezkoa izan da kasu guztietan.Azken asteotan Enpresa Batzordetik berriz eskatu diogu Zuzendaritzari tren zerbitzua erabiltzen duen langile orori 15 minutuko sarrera-malgutasuna onartu diezaiola geltokitik lantegira oinez etorri ahal izateko (gaur egungo ordutegiekin korrika etorrita ere ez du astirik ematen). Baino beste behin ere ez dugu erantzunik jaso eta bitartean hainbat eta hainbat langile euren auto partikularra hartzera «kondenatzen» ditu.Hau nahikoa ez eta lotsa gutxirekin, Mugikortasunaren Europar Astea dela baliatuz langileoi «garraiobide jasangarriak» erabiliz lanera etortzeko enpresen arteko lehia batean parte hartzea eskatzeko aurpegia dute. Berriz ere CAFen irudi berdea munduan zabalduz. Berriz ere, postureoa nagusi.Zuzendaritzari eskatzen diogu produkzioan diharduten eta garraio publikoa erabiliz lanera etorri nahi duten langileei ordu laurdeneko sarrera-malgutasuna onartu eta bizikletak uzteko estalitako gune gehiago eraiki, partekatutako autoentzako guneak beste aparkalekuetara hedatu eta benetan mugikortasun jasangarri bat bultzatuko duten neurriak hartzeko.


Gure Eskuk mobilizazioa egingo du uztailaren 3an Bilbon

Mobilizazio «kultural eta politikoa» izango da. Mobilizazioaz gain, hainbat egitasmo abiatu dituzte Hamaika Gara kanpainaren barruan.

Hamaika Gara kanpainaren barruan, Gure Esku plataformak mobilizazioa egingo du Bilbon, uztailaren 3an. Areatza plazan izango dela jakinarazi dute, udaletxetik hasi eta Arriaga zubiraino. Kanpainaren nondik norakoak azaldu dituzte gaur goizean Bilbon, hainbat eragilerekin batera egindako agerraldian; besteak beste, pentsionistak eta AEK-ko kideak izan dira bertan. Mobilizazio «kultural eta politikoa» izango dela azaldu du plataformak, eta pertsona «esanguratsuek» hartuko dutela parte.

Uztaileko mobilizazioaz gain, beste egitasmo batzuen berri eman dute: erreferendumaren aldeko sinadura bilketarekin «aktiboki» jarraitzeko deia luzatu dute, eta, atxikimendua publikoki adierazteko, kanpainaren eskumuturrekoa janztera animatu dituzte herritarrak, «ekimenari ikusgaitasuna emateko eta finantzaketan laguntzeko». 11.000 sinadura baino gehiago dituzte dagoeneko, baina haratago joan nahi du plataformak. Ahalik eta sinadura gehien lortzeko, «hamaika sinaduren erronka» jarri dute martxan, norbanako bakoitza 11 sinadura lortzera bultzatuz. «Sinadura bilketa hau masibo bilakatzea gure esku dago. Zenbat lortuko genituzke gutako bakoitzak beste 11 lortuko bagenitu?», galdetu du Amalur Alvarez Gure Esku Dago plataformako bozeramaileak. Mobilizazio eguneko osasun neurriak egokitzeko eta kanpainako gastuei aurre egiteko, «konpromiso txartela» jarri dute eskuragarri bost euroren truke. Mobilizazio nagusiari begira, aurreratu dute maiatzaren 22an herri eta eskualdeetan ekintzak egingo dituztela.

Hamaika arrazoi

Egitasmoa talde immunitatea eskuratu den garaian irudikatzen dutela azaldu dute, eta uste dute pandemiak areagotutako krisiak burujabetzaren auzia lehen lerrora ekarri duela: «Bizitakoaren ostean burujabetzan sakontzea hil ala bizikoa dela argi dugu. Krisiek ez dituzte aukerak zabaltzen, baina gure erabaki burujabeek bai. Indarrak biltzen ari gara krisi honetatik burujabeago irten gaitezen», adierazi du Alvarezek. Uste dute azken hilabeteetan «autogobernuaren» gaitasun eza agerian geratu dela: «Alarma egoeraren amaierarekin gertatu dena paradigmatikoa izan da. Autogobernu esaten dioten horrek ez du gaitasunik osasun krisirako beharrezko neurriak hartzeko. Autogobernua hau bada, onar dezagun zintzotasunez ez dela nahikoa». Egoera horren aurrean «erabakitzeko tresnak herritarron eskura» utzi behar direla esan du Alvarezek: «Krisia kudeatzeko eta hemendik nola irtengo garen erabakitzeko, unean uneko lehentasunek zerikusi handia baitute etorkizuneko erronkekin». Aurreratu dute sinadurak bildu ostean instituzioetara joko dutela, proiektua gauzatzeko: «Instituzioen egitekoa da herritarron borondatea arautzea eta bide ematea. Sinadura bilketak babes masiboa lortzen badu, tamainako erantzuna eman beharko dute erakundeek», argitu du Alizia Iribarren AEK-ko koordinatzaile nagusiak.

Pentsionistek ere bat egin dute egitasmoarekin. «Guretzako oso garrantzitsua da Hamaika Gara bultzatzen ari dena. Euskal Herrian populazioaren %25 gara pentsionistak. Herrietan, eskualdeetan eta Euskal Herrian erabakiak hartu ahal izatea oso garrantzitsua da», azaldu du Jon Fano Gaur Geroa pentsionisten elkarteko bozeramaileak. Azaldu du pentsionistek astelehenero egiten duten mobilizazioaren ostean erreferendumaren aldeko manifestua sinatzera joango direla, Gure Eskuk Bilboko zazpi kaleetan ireki duen egoitzara (Somera kalea, 8).


Jasangarritasuna eta kirolak bat egin dute Behoria Garbian

Oria ibaiaren jaitsiera izan da jarduerarik jendetsuena. 98 pertsona bildu dira, eta ibaiaren ertzetan aurkitutako zaborra jaso dute. Beste hainbat jarduera ere izan dira herrian, bisita gidatuak, erakusketak eta hitzaldiak kasu.

Oria ibaiaren jaitsiera, arraun-surfa, bisita gidatuak, tailerrak, erakusketak eta hitzaldiak... denetarik izan da gaur Orion, Behoria Garbia ekimenez. Begi Bistanek antolatu du ekimena, eta herriko txoko ezberdinetan ekoturismo-jarduerak ari dira izaten. Eguraldia lagun, herritar asko gerturatu da Oria ibaiaren eta herriko plazaren inguruetara. Hain zuzen ere, ekintza guztiak horien bueltan aurreikusi baitituzte.

Goizean goiz izan den Oria ibaiaren jaitsiera izan da jarduerarik nagusiena. Antolatzaileek azaldu dutenez, 98 pertsona aritu dira hainbat taldetan elkartuta, kayak-ean eta arraun-surfean, ibaian eta ertzetan aurkitutako zaborra jasotzen. Horiek guztiak, plazan jarri dituzte ikusgai ondoren.

Kirol jarduera horiez gain, hainbat bisita gidatu eskaini dituzte egunean zehar, Orio herria eta arraunaren historia ezagutzeko helburuarekin. Baita ere tailerrak eta erakusketak hartu dute herriko plaza, guztiak ere jasangarritasuna abiapuntu hartuta ospatu dira.


Kongresu zatitu batekin, Joe Bideni zaildu egingo zaizkio bere agintaldiko azken bi urteak

AEBn gaur bertan hautatuko dute ordezkarien ganberako presidentea hurrengo bi urteetarako. Agintaldi erdiko hauteskundeetan ganberaren kontrola berreskuratu zuten errepublikanoek. Nancy Pelosiren ondorengoa izateko hautagai nagusia Kevin McCarthy 57 urteko kaliforniarra da.


Azpeitian hasiko da neguko igeriketako denboraldia

Izarraitz igeri elkarteko infantil, junior eta absolutu mailako igerilariek Neguko Liga probintzialeko lehen jardunaldia jokatuko dute zapatuan. Lehiaketa Azpeitiko Udal Igerilekuan izango da, 10:00etan hasita.

Izarraitz igeri elkarteko infantil, junior eta absolutu mailako igerilariek Neguko Liga probintzialeko lehen jardunaldia izango dute zapatuan. Azpeitiko Udal igerilekuan izango da lehiaketa, 10:00etan hasita. Izarraitzeko igerilariek irailean hasi zituzten entrenamenduak, eta bakoitzaren sasoia nolakoa den jakiteko balioko du asteburuko lehiaketak.

Izarraitz igeri elkarteak antolatu du denboraldiko lehen jardunaldia, eta gure esker ona adierazi nahi diogu Azpeitiko Udalari, beren laguntzarik gabe ezinezkoa izango genuelako horrelako lehiaketak antolatzea. Bestalde, txapelketa dela eta, barkamena eskatu nahi diegu igerilekuaren erabiltzaileei, zapatu goizean sortuko dugun eragozpenagatik.

Zorte on denei!


KAE 1 Ligan 13 ontzi egongo dira

Orain arte KAE 2 Ligan hamar ontzik eman dute izena, baina Zumaia Bk bere parte hartzea konfirmatzen badu bat gehiago izango dira.

Kantauriko Arraun Elkarteak (KAE) iragarri duen bezala aurtengo denboraldian KAE 1 Ligak hamahiru ontzi izango ditu Eusko Label Ligatik jaitsi den Kaikuk izena eman eta gero.

Beraz, Bizkaitarrarekin batera Pedreña, San Pedro, Getaria, Deustu, Arkote, San Juan, Camargo, Zumaia, Orio B eta Astillero izango dira. Eta horiei gehitu beharko zaie KAE 2tik igo diren Castro eta Lapurdi.

KAE 2ri Ligari dagokionez hamar ontzik eman dute izena, baina Zumaia Bk bere parte hartzea konfirmatzen badu bat gehiago izango dira.

Elkartean baja dira Getxo, AN Castro eta Santurtzi B eta alta ordea Illunbe eta Deusto B. Azken bi horiek Donostiarra B, Hondarribia B, Portugalete, Busturialdea, Mutriku, Hibaika, Zarautz B eta Santoñarekin batera lehiatuko dira arraunaren hirugarren maila horretan.


21,5 milioi kasu eta 771.00 hildako koronabirusagatik mundu osoan

Estatu Batuetan daude kasu eta hildako gehien —4,3 milioi positibo eta 169.483 biktima—, eta gero datoz Brasil, India, Errusia eta Hegoafrika.

Koronabirusak 21,5 milioi pertsona kutsatu utzi ditu mundu osoan. Horietako 771.000 hil dira eta 13 milioi paziente osatu dira 188 estatu eta lurraldetan, Johns Hopkins Unibertsitatearen datuen arabera.

Guztira, 21.462.593 pertsona kutsatu ditu birusak. Pandemiak 771.111 hildako utzi ditu, hau da, 6.408 hildako egunean.

Ameriketako Estatu Batuetan daude kasu gehien, 5,3 milioi positiborekin, eta bertan utzi ditu pandemiak hildako kopururik altuena, 169.483. Azaroan egingo dituzten presidenterako hauteskundearen eztabaidan sartu da osorik pandemia, batez ere posta bidezko botoaren gaian.

Brasil dago bigarren postuan kasuetan eta hildakoetan: 3,3 milioi positibo eta 107.232 biktima. Era berean, herrialde horretan daude osatu diren pertsonen kopururik altuena: 2,6 milioi. Jair Bolsonaro gogor kritikatu dute herrialdean eta atzerrian pandemiaren kudeaketagatik.

Hirugarren postuan India dago, 2,6 milioi positibo eta ia 50.000 hildakorekin, azken egunean 63.000 kasu berri gehituta. Errusia laugarren tokian dago, 915.808 kasutik gora eta 15.585 hildakotik gora erregistratuta. Bosgarren postuan, Hegoafrika da Afrikan herrialderik kolpatuena, 583.653 positibo eta 11.677 hildako baino gehiagorekin.

Latinoamerika da pandemiaren epizentroetako bat, eta nabarmentzeko modukoak dira Mexiko —517.714 kutsatu eta 56.453 hildako—, Peru —516.296 eta 25.856—, Kolonbia —456.689 eta 14.810— eta Txile—383.902 eta 10.395—.

Zerrendaren hamargarren postuan Espainia dago. Aste honetan berriz gainditu du Iran, ia 343.000 kutsatu eta 28.600 hildako baino gehiagorekin. Islamiar Errepublikan 341.070 pertsona kutsatu dira eta 19.492 hil dira.


Penaz, baina 2023ra begira jarri dira danborradak

Esan dezaket 2022ko San Sebastian eguna ospatuko dugula», esan zuen Eneko Goia alkateak urriko lehenengo egunetan. Labi batzordeak osasun larrialdia bertan behera utzi berri zuen, eta udalak, danborradetako eragileekin bildu ostean, danborradarekin aurrera egitea erabaki zuen. Ordea, omikron aldaera iritsi zen urte amaieran, eta dena aldatu zen, joan den astean danborrada bertan behera uztera iritsi arte.

“Oso ilusionatuta hasi ginen danborrada prestatzen, irailean esan zigutelako danborrada aurrera zihoala”, azaldu du atsekabez Iñigo Mendizabalek, Groseko Dolphins danborradako antolatzaileak. Ordea, abenduan gauzak okertzen ari zirela nabaritu zuten: “San Tomas eguneko azoka bertan behera utzi zutela ikusi genuenean, egoerak itxura txarra hartu zuen. Gauzak antolatzeari utzi genion, udalaren erabakiaren zain”.

Dolphinsekoek udalaren erabakiaren berri izan arte itxaron zuten, baina aurretik hainbat konpainiak iragarri zuten ez zutela danborradan parte hartuko. Horietako bat izan zen Kresala, eta Iñigo Basagoiti antolatzailearen arabera, erabakia hartu zuten ez zitzaielako “bideragarria” iruditzen: “Guk hiru danborrada ditugu, eta gero eta zailago ikusten genuen hiruak segurtasun neurriak bermatuta ateratzea. Horregatik, urtarrilaren hasieran bildu ginen, eta ez ateratzea erabaki genuen; 400 pertsonatik gora mugitzen ditugu, eta ardura handia da. Udalak baiezkoa eman izan balu ere, Kresalarentzat ez zen bideragarria”.

Amara Berriko, Loiolako Erriberako eta Morlansko danborraden delegatu Jesus Ausejo udalak delegatuekin egindako bileran egon zen, eta nabarmendu du erabakia espero zuela: “Polemikoagoa izango zen udalak baiezkoa ematea ezezkoa baino, ezezkoaren justifikazioa argia baita, indarrean dauden neurriak direla eta”. Era berean, azaldu du bere zonako danborraden artean hainbat ikuspuntu zeudela: “Azterketa bat egin nuen nire zonako 21 danborraden artean: lau antolatzearen aldekoak ziren (neurri guztiak hartuta, eta abar), bederatzi aurkakoak ziren eta zortzik ez zuten argi, udalak erabakitzen zuena onartuko zuten”.

Udalak bandera igoera, jaitsiera eta Alderdi Ederreko ekitaldi jendetsuak bertan behera utzi ditu, baina ez dauka danborraden desfileak bere horretan debekatzeko eskumenik. Horrela ere, San Sebastian eguneko ospakizunak bertan behera egonda eta egoera orokorra ikusita, Mendizabalek, Basagoitik eta Ausejok adierazi dute ez dutela desfilerik edo bestelako jarduerarik antolatuko. “Zerbait hitz egin da; adibidez, Saguesera joatea, bakoitza bere materialarekin, kanta pare bat jotzera eta parranda pixka bat egitera, baina ez dakit… danborradaren izenean behintzat ez dugu ezer egingo”, nabarmendu du Mendizabalek. Ildo beretik jo du Ausejok: “Ez da danborradarik bere kabuz aterako. Baliteke kuadrillaren bat sukaldariz jantzita kaletik jotzera ateratzea, baina besterik gabe. Hala ere, ez da iazko egoera bera, iaz etxeratze agindua zegoelako indarrean. Aurten, askok afari bereziren bat egingo dugu, ondoren kopa bat hartuko dugu tabernaren batean… Giroa beste bat izango da”.

Datorren urtean bai

Bigarren urtez danborradarik gabe gelditzea gogorra dela deitoratu du Ausejok: “Iaz baino kolpe gogorragoa jaso dugu aurten, urrian hasi ginelako danborrada prestatzen, eta azken momentuan utzi behar izan dugu bertan behera. Giro ezkor honetan, herriak festa behar du”.

Mendizabal ere triste agertu da: “Pena ematen dit bertan behera gelditu izana, baina ez danborradarekiko sentimenduengatik, festaren inguruan mugitzen den guztiarengatik baizik: materiala saltzen duten enpresak, txarangak… ez diete alternatibarik eskaini, bigarrenez”.

Atsekabearen gainetik, datorren urtera begira, baikor agertu dira hiruak, eta San Sebastian eguna ganoraz ospatu ahal izatea espero dute. Hirugarrenean asmatuko dutela dio Basagoitik: “Iaz gauza bera esan genuen, baina espero dugu datorren urtean danborrada ospatu ahal izatea; hirugarrenean asmatuko dugu!”.


Zubietako erraustegiak dakartzan "ingurumen-kutsaduraz eta osasunerako arriskuaz" ohartarazi dute

Gipuzkoako hondakin-erraustegiaren itxiera eskatu du hainbat medikuk osatutako Errausketaren eta Osasunaren inguruko Ikerketa Taldeak (GEIS).

Gipuzkoako hondakin-erraustegiak eragindako "kutsadura eta herritarrentzako osasun-arazoak" salatu ditu Zubietako erraustegi-lantegi horren aurka hainbat medikuk osatutako Errausketaren eta Osasunaren inguruko Ikerketa Taldeak (GEIS).

Larunbat honetan GEIS taldeak Usurbilen egindako agerraldian, 2021eko abuztuaren eta 2022ko uztailaren artean egindako bost ikerketen ondorioak jakinarazi ditu. Horretarako, erraustegi gipuzkoarraren inguruko ur azpiko ura, lurzorua, landareak eta atmosfera aztertu dituzte, zenbait erakundek laginak hartuta, eta ondorioztatu dute "dioxina maila handia" dagoela eta "petrolioa eta fenolaren hidrokarburo osoen eta kromo eta nikel bezalako metal astunen" osagaien kopurua handitu dela.

"Ez da harritzekoa kontuan hartzen badugu erraustegia funtzionatzen hasi zenetik, geldialdi eta abiarazte ugari izan dituela, kudeaketa urriaren ondorioz", azpimarratu du GEIS taldeak. Izan ere, "horrelako azpiegiturak gelditzen eta berriro martxan jartzen direnean, ohi baino mila aldiz isurketa gehiago botatzen dituzte atmosferara", gaineratu dute.

Xabier Mitxelena eta Jose Cruz Ruiz Villadiego medikuak buru dituen taldeak kritikatu dutenez, erraustegiak "abangoardiako teknologia zuela zabaldu zen duela hiru urte, martxan jarri zutenean baina, Europako beste erraustegi berriekin gertatu den bezala, errealitateak erakutsi du herritarren osasunerako arriskua dakartela". Hori dela eta, Zubietako hondakin-erraustegiaren itxiera eskatu diete Eusko Jaurlaritzari eta Gipuzkoako Aldundiari.


Juan Carlos Santamaria osasun teknologiako Europako influencer nagusienetako bat da

Juan Carlosek 4 urte daramatza osasun-teknologiari buruzko txioak idazten, baina Europa mailako aitorpenik ez zuen espero


Kontzertua

Yatzé didgeridoo & beats. Iban Nikolai didgeridooarekin eta Monky Man baseekin, dantzarako aukera.


Getariako Iturzaeta Herri Eskolako aretoa berritu dute

Argazkia: Getariako Udala. Iturzaeta Herri Eskolako aretoa eta sarbidea berritzeko lanak egin dituzte azken hilabeteotan. Erabilera ezberdinak izateko egin dituzte lanak, eta horretarako 76.000 euroko laguntza jaso du eskolak instituzioetatik. Lanak jada amaitu dituzte, eta herritarrei emaitza erakuste aldera, joan den ostegunean ireki zituen ateak. Besteak beste, aretoko sabaia eta hormak intsonorizatu eta beltzez margotu dituzte, eszenatokia txukundu dute, eszenatokira igotzeko irisgarritasuna hobetu dute, lurra material sintetiko batekin estali dute eta berokuntza sistema berria jarri dute sabaian. Horrez gain, sarrera aretoaren erdialdera lekualdatu dute, larrialdietarako atea alboan ezarriz. Azkenik, areto osoko argiteria ere berritu dute. Hasierako asmoa aretoan lan arinak egitea bazen ere, instalazioak eraberritzeko eta hobetzeko baliatu dituzte obrak. Getariako Udala pozik agertu da azken emaitzarekin. Gainera, erabilera ezberdinetarako baliagarri izateaz gain, beharrezkotzat jo dute herrian horrelako areto berritu bat izatea.


Juaristik 18 jokalari deitu ditu Basque Country International Women's Cuperako

Euskal Selekzioak Argentinaren eta Venezuelaren kontra jokatuko du igandean; partidak ETB1en eta eitb.eus atarian eskainiko da.

Emakumezkoen Euskal Selekzioa Basque Country International Women's Cup txapelketan izango da. Hasiera batean lau taldek hartuko zuten parte, baina Nigeriak azkenean ez du jokatuko eta ondorioz hiru selekzioen arteko txapelketa izango da.

Gaur (19:00etan ETB4n eta eitb.eus-en), Venezuelak eta Argentinak neurtuko dituzte indarrak lagunateko batean eta igandean, Euskal Selekzioarekin batera, hiru taldeen arteko txapelketa jokatuko da.

Iñigo Juaristi hautatzaileak ondorengo jokalariak deitu ditu:

Athletic Club: Eunate Arraiza Otazu, Ane Azkona Fuente, Yulema Corres Somovilla, Andrea de la Nava Manzano, María Díaz Cirauqui, Sophie Istillart, Amaia Peña de las Heras, Marta Perea Jauregui, Naroa Uriarte Urazurrutia, Ohiane Valdezate Carbonero eta Ainhoa Vicente Moraza.

Eibar: Nerea Abances Calvo eta Sheila Elorza Hernández.

Reala: Leire Baños Indakoetxea, Ane Etxezarreta Ayerdi eta Itxaso Uriarte Santamaría.

Real Club Deportivo de la Coruña: Ainize Barea Núñez.

Real Madril C.F. : Maite Oroz Areta


Anoetako zinegotzi bat kargutik kendu du EH Bilduk, osasun neurriak ez betetzeagatik

Koalizioak jakinarazi duenez, Jokin Tolosa zinegotzia kargutik kendu du, «COVID-19aren hedapena geratzeko helburuarekin ezarritako arau sozio-sanitarioak behin baino gehiagotan hautsi dituela jakin duenean».

Jokin Tolosa Anoetako (Gipuzkoa) zinegotzia kargutik kendu du EH Bilduk. Koalizioako zuzendaritzak prentsa ohar batean jakinarazi duenez, erabakia hartu du zinegotzi ohiak «COVID-19aren hedapena geratzeko helburuarekin ezarritako arau sozio-sanitarioak behin baino gehiagotan hautsi dituela jakin duenean».

Horrekin batera, EH Bilduk argi utzi nahi izan du «zero tolerantzia» duela «osasun publikoa arriskuan jar dezaketen portaerekin, are eta gehiago bizi ditugun garai zailetan». Horregatik, Tolosaren jarrera onartezina dela iritzi dio koalizioak. Anoetan alkatetza du EH Bilduk; eurenak dira 11 zinegotzitik sei, eta bost ditu EAJk.


Erniarraitz bertso sariketa iritsi da

Igandetik aurrera, hiru kanporaketa jokatuko dituzte Azpeitian, Azkoitian eta Errezilen. Martxoaren 4an, ostirala, izango da sariketako finala, Azpeitiko Gaztetxean.

VIII. Erniarraitz bertso sariketa jokatuko dute Azpeitian, Azkoitian eta Errezilen datorren igandetik aurrera. Hiru kanporaketa izango ditu lehiaketak, eta martxoaren 4an jokatuko dute finala, Azpeitiko Gaztetxean. Bi urtean behin jokatzen dute Erniarraitz sariketa, bertso parran- darekin txandaka. Aurten, berritasun gisa, kanporaketak igandez jokatuko dituzte. Izan ere, ostiraletan eskolarteko txapelketako saioak izango dira, eta elkar ez zapaltzeagatik hartu dute erabakia. Hemezortzi bertsolarik parte hartuko dute lehian: sei parte-hartzaile kanporaketako. Horietatik finalera sailkatuko dira saio bakoitzeko irabazleak eta kanporaketa guztietan puntu gehien lortu dituzten hurrengo hiru lagunak. Eskualdeko lau bertsolarik abestuko dute sariketan: Erniarraitz elkarteko Oier Etxeberria, Jon Ander Iriondo eta Jon Gurrutxaga azpeitiarrek; eta Zestoako Aitor Salegik. Eneritz Artetxe Erniarraitz elkarteko kideak azaldu duenez, saiatu dira bertsolariak Euskal Herri guztitik ekartzen eta kanporaketen "maila altua" bermatzen. "Denetik izango dugu: hasi berriak zein plazaz plaza dabiltzan bertsolariak. Halere, saiatu gara maila oneko taldeak osatzen, eta lortu dugula uste dut", adierazi du Artetxek. Erniarraitz bertsozale elkarteko kidearen hitzetan, urtetik urtera "indarra" hartzen ari da Erniarraitzen sariketa, eta bertsolarientzat erreferentzia bihurtzen ari da.

Etxeko gazteentzat plaza Erniarraitz sariketaren helburuetako bat da "bertsolari gazteei plaza" ematea, eta horren erakusle da Erniarraitzeko gazteen presentzia. Horrez gain, bertsolariak aukeratzerakoan kontuan izan dituzte, besteak beste, lurraldetasuna, generoa eta aurreko kanporaketetan izan ez den jendea biltzea. Honako lanak egin beharko dituzte kanporaketetan: zortziko handia, zortziko txikia, bi punturi erantzutea, hamarreko txikia eta banaka bi bertso, gehienez, hamarreko neurrian. Kanporaketetara eta finalera joateko, hiru euro ordaindu beharko dituzte entzuleek. Artetxeren arabera, "gastuei aurre egiteko" erabiliko dute diru guztia: "Halako sariketa bat antolatzeak kostua du, eta hori berdintzeko jarri ohi dugu sarrera". Lehen hitzordua, beraz, igande honetan bertan izango da, Azpeitiko Sanagustin kulturgunean, 17:30ean hasita.

Saioak

Lehen kanporaketa Eguna. Otsailaren 14a, igandea. Ordua. 17:30ean. Lekua. Azpeitiko Sanagustin kulturgunea. Partaideak. Maialen Akizu, Malen Amenazar, Jon Gurrutxaga, Aratz Igarzabal, Unai Mendizabal eta Haritz Mujika.

Bigarren kanporaketa Eguna. Otsailaren 21a, igandea. Ordua. 17:30ean. Lekua. Azkoitiko Kultur Etxea. Partaideak. Maider Arregi, Oier Etxeberria, Oihana Iguaran, Amaia Iturriotz, Aitor Salegi etaAitor Servier.

Hirugarren kanporaketa Eguna. Otsailaren 28a, igandea. Ordua. 17:30ean. Lekua. Errezilgo Borondegi aretoa. Partaideak. Xabi Igoa, Aitor Irastorza, Jon Ander Iriondo, Eñaut Martikorena, Eli Pagola eta Gemma Urteaga.

Finala Eguna. Martxoaren 4a, ostirala. Ordua. 22:00etan. Lekua. Azpeitiko Gaztetxea. Partaideak. Hiru kanporaketetako lehen sailkatuak, eta puntu gehien lortu dituzten hurrengo hirurak.


Nafarroako zahar egoitzetako hitzarmen baten aldeko kanpaina hasi du LAB sindikatuak

Otsailaren 27an mobilizazio bat eginen du Iruñean

Orain arte Estatuko hitzarmen batek araututako Esku-hartze Sozialeko lehen hitzarmena lortu ondoren, LAB sindikatuak helburutzat jarri du adinekoen egoitzen Nafarroako lehen hitzarmena sortzea. Sektore hori erabat feminizaturik dago, eta egoera larria du pribatizazioaren, prekarizazioaren eta bitartekoen faltaren ondorioz. Beraz, aipaturiko helburu hori lortzeko, LAB sindikatuekin, egoitzetako erabiltzaileekin eta familiakoekin jarriko da harremanetan, baita Nafarroako Gobernuarekin ere; eta mobilizazio bat eginen du Iruñean otsailaren 27an.

Nahiz eta hitzarmen berriak sortzea ez den batere ohikoa (Nafarroan hiru sortu dira azken hogei urteotan), LAB sindikatuak uste du «zaharren egoitzetan duten egoera larriak eta Esku-hartze Sozialeko hitzarmen sortu berriaren bultzadak beharrezko eta posible egiten dutela erronka honi heltzea».

Nafarroako zaharren egoitzetako langile gehienak emakumeak dira eta egoitzen egoera larria da pribatizazioaren, prekarizazioaren eta baliabide faltaren ondorioz. Egoera horrek agerian uzten du «erakundeek zenbateko utzikeria daukaten zaintzen esparruan; funtsezko esparrua izaki, berrantolatu eta lehentasuna eman behar zaio. Nafarroako gizartearentzat erronka estrategikoa da zaintza-sistema publiko komunitario bat sortzea, esparru sindikalak, mugimendu feministak eta pentsiodunen mugimenduak sarritan eskatu dutena», LABen iritziz.

Hitzarmen berriak bi urrats garrantzitsu ekarriko lituzke

Hitzarmenak bi urrats garrantzitsu ekarriko lituzke. Alde batetik, «negoziazio-eremu hori Nafarroara ekarriko litzateke, eta, beraz, egoitzetako langileek eta haien ordezkariek lan-baldintzen erregulazioan zuzenean parte hartzeko eskubidea irabaziko lukete». Bertze aldetik, sektoreko lan-baldintzak nabarmen hobetuko lirateke, Esku-hartze Sozialean gertatu den bezala. Bi urrats horiek eskutik doazela frogatu da: lan-baldintzen estatalizazioa prekarizatzeko bide bat da, eta, aldiz, negoziazio kolektiboko esparru propio batean aurrera egitea lanbidea duintzeko aukera paregabea da.

Adierazgarria da alderatzea, batetik, hirugarren adinekoen egoitzetan estatuko hitzarmenarekin lan egiten duten langileen lan-baldintzak, eta bertzetik, desgaitasuna duten pertsonak artatzeko zentroetan Nafarroako hitzarmen berrituarekin lanean ari direnenak. Bi eremu horietan ezaugarri bertsuko lana egiten da, baina aldeak nabarmenak dira: erraterako, 11 urteko antzinatasuna duen adinekoen egoitzetako zaintzaile batek 653,13 euro gutiago kobratuko lituzke eta 32 egun gehiago eginen lituzke desgaitasuna duten pertsonentzako zentro bateko zaintzaile batek baino.

LABek informazio-kanpaina bat eginen du Nafarroako egoitzetan, eta, horren ondotik, mobilizazio bat Iruñean, otsailaren 27an. Era berean, LABeko kideak harremanetan jarriko dira sektorean ordezkaritza duten sindikatu guztiekin, erabiltzaile eta senideekin eta Nafarroako Gobernuarekin, legegintzaldi honetan Nafarroako zaharren egoitzen hitzarmena sortzea ahalbidetuko duten akordioak bilatzeko.

LABen iritziz, funtsezko zerbitzu publikoa denez eta zati batean Nafarroako Gobernuak hitzartua denez, Nafarroako Parlamentuak eta Gobernuak zuzenean inplikatu behar dute egoitzen hitzarmena lortzeko; horrela jokatu zuten Esku-hartze Sozialeko hitzarmena sortzeko prozesuan eta desgaitasuna artatzeko zentroen hitzarmena berritzeko prozesuan.


Landa Eremuko Emakumeen Eguna

19. edizioa izango da, egun osoko egitarauarekin.

Izen ematea: Hazi.eus


Zilarrezko ezteiak

25 urte luze igaro dira Elorrioko Marianistetan irakaslea izandako Manolo Martínez apaizaren deiari erantzun ahal izateko Kainabera Gobernuz Kanpoko Erakundea (GKE) sortu genuela.

Eusko Jaurlaritzaren laguntzari esker jarri genuen martxan gure lehen proiektua; Bogotan, Kolonbia, Danubio Azul ikastetxea eraiki eta martxan jartzea. Horren atzetik beste asko burutu ahal izan ditugu Bogotan bertan: ume, emakume eta aitona-amonei laguntzeko zenbait ekintza bultzatuz. Momentu honetan proiektu horiek aurrera jarraitzen dute.

Nikaraguan ere osasunari loturiko proiektu desberdinak ditugu martxan eta etxe duinak ere eraikitzen ari gara.

Garai batean Afrikara eta Errusiara ere luzatu genuen gure laguntza.

Hemen bertan Zaporeak, Harrera, Aspanovas eta Elikagai Bankuarekin lanean gabiltza.

Proiektu sorta hauek bultzatu ahal izateko ezinbestekoa izan da eta da herritar askoren laguntza, eta, nola ez, Eusko Jaurlaritza, Elorrioko eta Mallabiko udalak tarteko.

25 urte hauetan asko izan dira Kainaberatik pasa diren lagunak, horien guztien artean bereziki Isa Novoa azpimarratu behar. Urteetan bera izan zen gure presidentea, gure motorra eta erregaia, beti edozertan laguntzeko prest zegoena. Dagoen tokian dagoela bihotz-bihotzez denon esker ona.

Esker hori laguntzen gaituzuen guztioi luzatzen dizuegu eta gurekin lan egin nahi izanez gero Iturri Kultur etxean espero zaituztegu.

Ikusi arte


Zabalik da Azpeitia eta Errezil arteko errepidea

Azpeitiko Udaltzaingoa ari da lanean errepidea ahalik eta azkarren zabaltzeko. (Nerea Otaegi) Azpeitiko Udaltzaingoak jakinarazi du dagoeneko zabaldu dutela Azpeititik Errezilera doan Errepidea. Goizean, zuhaitz bat erori da bidera, eta handik kentzen aritu dira udaltzainak. 14:00ak geroztik zabalik da errepidea.


"Sei enpresa elkartu eta hotelak hornitzen ari gara"

Bainugeletako altzariak egiten dituzte Azpeitiko Codis enpresan. 1987an sortu zuten, familia enpresa bat da, eta 20 langile ditu. 2008an hasi ziren beraien produktuak esportatzeko lehen pausoak ematen, eta gaur egun bertan nahiz Europako hainbat herrialdetan saltzen dituzte altzariak. Habic egurraren cluster-eko partaideak ere badira. «Dena du ona klusterrak», azaldu du Joseba Arregi enpresako kudeatzaile azpeitiarrak. Hain justu, Azpeitian du bulegoa egurraren industria indartzeko sortutako elkarteak. Nola harrapatu du krisiak zuen enpresa? Familia enpresa da, eta beraz, ez dugu handinahikeria handirik. Gu bezalako enpresak normalean zorrik gabe, ondo egoten gara zentzu horretan. Krisiari beste batzuk baino askoz hobeto egiten diegu aurre gure gisako enpresek. Habic cluster-eko partaideak zarete. Proiektu berri samarra da hori, ezta? Bai. Eta guk behintzat hitz onak besterik ez ditugu klusterrarentzat. Oztopo edo muga asko gainditu dira egitasmo horri esker. Lehen enpresok dena ezkutuan egiten genuen, ez genuen nahi ondokoak egiten genuena ikusterik. Orain pentsakera hori zeharo gainditu dugu, eta kooperazioa askoz indartsuagoa da. Hortik sortu zen klusterra, eta beti positiboa izan da. Zerbait behar duzunean era askotako laguntza duzu han, kolaborazio asko sortzen da eta baita proiektu zehatz eta interesgarriak ere. Zuen kasuan, iristi al da proiekturik bide horretatik? Bai. Sei enpresa elkartu eta hotelak hornitzeko espezializatu gara. Enpresa osagarriak gara: guk bainugelak egiten ditugu, Trekuk altzariak, Sellesek bainugeletako osagarriak, Ondarretak mahaiak eta aulkiak, Ezarrik besteak beste igerilekuetako mosaikoak, eta Veluxek argiztapena egiten du. Hotel bat hornitzeko indar handia hartzen dugu elkarrekin. Bakarka ezingo genukeen ezer egin, baina denon artean egiten dugun eskaintza askoz indartsuagoa da. Proiektu horiez gain, atzerrian ere ari zarete saltzen zuen altzariak, ezta? Bai, 2008an eman genituen esportatzen hasteko lehen pausoak, eta horretan ari gara. Espainia mailako krisia gainditzeko, atzerriko lana egiten ari gara. Eta horretan egiten dugu esfortzu handiena gaur-gaurkoz. Izan ere, zuen produktua eraikuntzari erabat lotuta dago, ezta? Bai eta ez. Gure produktuak erreformetarako bideratuta ditugu. Etxebizitza berrietan oso gutxi saltzen dugu. Betidanik izan da hori gure arloa. Enpresa txikia gara, ekoizpen txikia dugu, eta betidanik produktu pertsonalizatuak egin izan ditugu. Hemendik kanpora, zein herrialdetan saltzen dituzue altzariak? Erresua Batuan, Frantzian, Belgikan, Portugalen eta Suedian saltzen dugu, esaterako. Batzuetan beste batzuetan baino indartsuago gaude, baina argi dugu hori indartuko dugula. Portzentajeak handitu nahi ditugu. Gure ekoizpenaren %15 atzerrirako da gaur egun, eta gure asmoa da hemendik urte batzuetara %50 izatea ehuneko hori. Zein motatako saltokietan saltzen duzue atzerrian? Bi gama ditugu, bat altuagoa da bestea baino. Gama altuak banatzaile txikientzat izaten dira normalean; sukaldeak eta bainugelak saltzen dituzten saltoki txikientzat izaten dira, baita proiektu zehatz batean lanean ari den arkitekto edo dekoratzaileentzat ere. Gama baxuagoak, berriz, saltoki handiagoetara bideratzen saiatzen gara. Produktuak estandarizatuagoak dira, eta horrek ahalbidetzen digu kate handietara iristea.

Azpeitian du egoitza Euskal Autonomia Erkidegoko egurraren klusterrak Egurraren industriaren inguruan sortutako elkartea da Habic klusterra; habitat, egurra, bulegoa eta contract sektoreetakoa, hain zuzen. Euskal Autonomia Erkidego mailako erakundea da, eta Azpeitian du egoitza (Anardi 5, Tecnalia eraikina). Helburu argiarekin sortu dute: sektorearen bilakaera eta lehiakortasuna bultzatzea. Horretarako, enpresen arteko kolaborazioan oinarritutako ekintza estrategikoak garatzen ditu. Informazio gehiago eskura daiteke www.clusterhabic.com webgunean.


Elurra kaleraino

Gaur, zapatua, gauean elurrak kaleak zuritu ditu, ederki zuritu ere. Une honetan, euria ari du eta kaleak elurrez garbiago ikusten dira. Hala ere, Euskalmeten arabera, orokorrean elur-maila 200-300 m-ren bueltan ibiliko da.

Euskalmeten iragarpenaren arabera, gaur iparraldeko haizea ibiliko da, bolada gogor batzuekin, eta hotz egingo du denean; tenperatura leku askotan ez da 5 ºC-tik pasatuko. Arratsaldean prezipitazioa tartekatuagoa izango da.

Elurra kentzeko makina goizean goizetik ari da lanean. Dagoeneko hainbat bider garbitu du Soraluzeko saihesbidea. Hala ere, gaur errepideetan kontuz ibiltzea komeni.


Txirrindularientzako informazio seinaleak jarriko dituzte Gontzugarain, Lekoizen eta Milloin

2023an hasiko da Bizkaiko Foru Aldundia txirrindularientzako informazio-seinaleak jartzen. Bizkaiko errepide sareko 47 mendateetan jarriko dituzte hain zuzen ere, tartean Gontzugarain, Milloin eta Lekoizen. Seinaleen halburua txirrindulariei mendateen ezaugarri nagusiak ezagutzera ematea izango da.

Jakinarazi duenez, seinaleak portuaren hasieran eta gailurrean egongo dira, eta igoeraren datu nagusiak erakutsiko dituzte: luzera, kota goreneko altitudea, desnibela, batez besteko malda eta gehieneko malda. Gainera, igoera bakoitzaren hasieran eta amaieran dauden seinale horiek mugarri kilometrikoekin osatuko dituzte, gailurreraino geratzen den distantzia eta dagokion kilometroaren batez besteko malda adieraziz.

Horrez gain, errepide horietan txirrindulari asko ibiltzen direnez, aurrerapenetan nahitaez 1,5 metroko gutxieneko distantzia gorde behar dutela gogoraraziko diete seinaleek bide-erabiltzaileei.

Koloreekin. Mendate gehienak kolore gorriagaz identifikatuta egongo dira, baina sei mendate horiz seinaleztatuta egongo dira, Frantziako Tourreko bi etapetako igoerak direnak eta Bizkaiko errepideetatik igaroko direnak Grand Depart Pays Basque 2023an: Unbeko igoerak Laukiztik, San Pelaioko igoera Bakiotik, Aretxabalganekoa Morgatik, eta Viverokoa Urgoititik (lehenengo etapari dagozkionak), eta Trabakuakoa Berrizetik eta Milloikoa Markina-Xemeindik (Amorebieta-Etxanon hasiko den hirugarren etapari dagozkionak).

Seinaleak jarriko dituzte dituzten portuen zerrenda ondorengoa da:

Andraka, Maruriko isurialdetik eta Plentziakotik.

Aretxabalgane, Larrabetzu eta Morgatik

Avellaneda, Otxaran eta Sopuertatik

Bizkaiko Balkoia, Zugastietatik

Barazar, Zeanuritik

Bezi, Sopuertatik

Bikotx-gane, Arteaga eta Orozkotik

Dima, Dimatik

Gerekiz, Muxika eta Olabarritik

Goiuria, Iurretatik

Gontzugaraigane, Ziortza-Bolibar eta Munitibarretik

Humaran, Gueñesetik eta Sopuertatik

Jata, Bakiotik

La Escrita, Karrantzatik

Las Muñecas, Sopuertatik

Lekoitzgane, Aulesti eta Markina-Xemeindik

Milloi, Plazakolatik (Markina-Xemein)

Muniketagane, Arriandi (Iurreta) eta Ibarruritik (Muxika)

Nabarniz, Uarkatik (Arratzu)

Paresi, Busturia eta Soietxetik (Mungia)

Errigoitia, Olabarri eta Gernikatik

San Kosme, Gordexolatik

San Pelaio, Bakio eta Bermeotik

Sarasola, Artea eta Zeberiotik

Sollube, Bermeo eta Larrauritik

Trabakua, Berrizetik

Ubal, Karrantzatik eta Lanestosatik

Unbe, Laukiz, Loiu eta Plentziatik

Urkiola, Mañariatik

Vivero, Urgoititik.


Lagun Onak futbol taldeak ezin hobeto hasi du denboraldia

Lau neurketa jokatuta, Hirugarren Mailako sailkapenaren bigarren postuan da Azpeitiko taldea. Hainbat aldaketa izan dira taldeko jokalarien artean.

Amurrion aurkako partidako irudia. (J.M. Alday) Espainiako Hirugarren Mailako Lagun Onak futbol taldeak bide onetik hasi du 2016-2017 denboraldia. Izan ere, lau partida jokatuta, Alaves Bren atzetik, bigarrena da sailkapen nagusian. Tolosaren aurka hasi zuen denboraldia Pablo Turrillasen taldeak, eta 0 eta 1 nagusitu zen Lagun Onak. Bigarrena Soduperen aurka jokatu zuten, eta 1 eta 0 nagusitu zen Azpeitiko taldea. Hirugarrenean kale egin zuten, 2 eta 1 nagusitu baitzen Reala B. Joan berri den asteburuan jokatu dute denboraldiko laugarren neurketa Amurrioren aurka, eta 2 eta 0 nagusitu zen Lagun Onak. Joanes Otamendik sartu zituen partidako bi golak, lehen zatiko 7. minutuan bata eta bigarren zatiko 4. minutuan bestea. Aurre-denboraldiko emaitzak tarteko, "sentipen txarrekin" hasi zutela denboraldia dio Oinatz Elustondo jokalariak: "Aurre-denboraldi ona egin genuen, baina emaitzak ez ziren halakoak izan. Golik ez genuen sartu. Gainera, Hernaniren aurka etxean jokatu genuen liga hasi aurreko azken partida , eta 2 eta 0 galdu genuen. Horrez gain, min hartuta daude jokalari batzuk, eta horrek ere...". Hala ere, liga hasi eta sentipenak aldatu egin zaizkie jokalariei. Hala dio Elustondok: "Ondo jokatzen ari gara, eta golak ere iritsi dira. Lau partida jokatu eta hiru irabazi ditugu, eta galdu genuen partidan ondo jokatu genuen". Fitxaketak eta agurrak Batzuek joan eta besteak etorri. Futbolaren errealitatearen beste zati bat da hori, eta Lagun Onaken ere izan dira aldaketak. Honako fitxaketa hauek egin ditu Lagun Onakek: Unai Larrañaga atezain azpeitiarra, Ander Moia durangarra eta Iker Vicente eta Jon Arzamendi donostiarrak. Horiez gain, aurre-denboraldia eta entrenamenduak lehen taldearekin egin dituzte Xabier Geretak, Gorka Ariñok eta Andoni Peñagarikanok. Iazko denboraldia bukatuta, Azpeitiko taldean segitzen ez duten jokalariak ere badira, hala nola Real Unionek fitxatu duen Ignacio Otaño, Eibar Bk fitxatu duen Alex Aizpuru, Deustorekin fitxatu duen Xanet Basterretxea eta Elgoibarrera joan den Ivan Garcia. Ander Urdangarinek, Haritz Alberdik eta Asier Goikoetxeak, berriz, futbola utzi egin dute.


Zarauzko I. Boluntariotzaren Azoka


Familia lagunen ikasturte amaierako ospakizuna

Miranda pasealekuan azken ospakizuna egin dute.


Bost hildako, tartean polizia bat, Ipar Carolinan izandako tiroketa batean

Tiroketan beste bi pertsona ere zauritu dira. Susmagarri nagusia, kamuflaje-arropaz jantzitako eta kanoi bikoitzeko eskopeta bat zeraman gizon bat, dagoeneko atxilotu dute.


Atzera normaltasuna da nagusi Muskizen, goizean gertatutako istripuak eragindako ilarak amaitu ostean

Auto batek eta kamioi batek talka egin dute Muskizen 11:30 aldera, Arenako zubiaren parean, Bilborako noranzkoan. Errei bat itxita egon da eta pertsona bat ospitalera eraman behar izan dute. 3 kilometro arterainoko auto-ilarak sortu dira.

A-8an Muskizen, normaltasunera itzuli da trafikoa, gaur goizean izandako istripua konponduta.

Auto batek eta kamioi batek istripua izan dute 11:30 aldera, A-8 errepidean Muskiz parean, La Arenako zubiaren parean eta Bilborako noranzkoan. Istripuaren ondorioz, autogidaria ospitalera eraman behar izan dute, EiTB Mediak jakin ahal izan duenez.

Talkaren ondorioz, errei bat itxita egon da Bilborako noranzkoan garbiketa lanak amaitu bitartean eta auto ilarak eragin ditu horrek. Une batean 3 kilometrorainoko ilarak osatu dira, Kantabriarako mugarainokoak.

Trafiko Zuzendaritzak berri eman duenez, 14:15ak pasatxo amaitu dituzte errepidea garbitzeko lanak; halere, auto-ilarak ez dira 15:00ak arte desegin.


Atzeratu egin dute Santamas krosa

Arrasate Atletiko taldeak ohar bidez jakinarazi du abenduaren 19rako aurreikusita zeukaten Santamas krosa atzeratu egingo dutela. "Asmoa da egoerak hobera egiten duenean antolatzea", adierazi dute kirol taldetik.

Oraingoz ez dute aurtengo edizioa bertan behera utzi, atzeratu egin dute. Arrasate Atletikok abenduaren 19an antolatu behar zuen Kuadrilen arteko Santamas krosa, baina pandemiaren datuak okerrera doazela eta, oraingoz hitzordua atzeratu egingo dute: "Arrasaten egoera zein den kontuan izan dugu erabakia hartzeko, espero dezagun eper laburrean lasterketa antolatzeko moduan egongo garela", adierazi dute.


'Haurrak eta pantailak: gidaritza digitalaren beharra azaleratzen' tailerra

Amaia Arroyok gidatuta. Izena emateko: angiozargurasozuzendaritza@gmail.com.


3. eta 4. postuak erabakitzeko partidan Goikoetxeak egin zituen 25 tantoak

Jai Alai Winter Series txapelketako 3. eta 4. postuak erabakitzeko partida jokatu zuten pasa den astelehenean Gernikako frontoian. Iñaki Osa Goikoetxeak partida galanta egin bazuen ere, Etxetorekin bikotea osatuta ez zuen hirugarren postua lortzerik izan.

2 seta eta 1 emaitzarekin irabazi zuten partida Olharanek eta Basquek Iñaki Osa Goikoetxea eta Nicolas Etxetoren aurka. Aurrelari zumaiarrak partida horretan egin zituen 25 tantoak bildu ditu ETB-k bideo honetan.

Bestalde, sare sozialen bidez plazaratutako mezu batean azaldu duenez, gaur egun kantxan gozatzea duela helburu azaldu du aurrelari handiak. Hala dio mezuak: "Izaten da garai bat kirol bizitzan, garrantzitsuena garaipenak eta txapelak direna. Pasa zen hura. Gaur egun kantxan gozatzea da nire helburua, izan ginen hura oraindik ere bagarela aldarrikatzea. Milesker Etxeto, bidaia ederra izan da Gernikako Winters Seriea. Frontoia goraino beteta eta ikusleak ere guk adina gozatzen... Esku onetan da zesta punta! Merezi izan du urte guzti hauetako izerdiak".


Aiaraldeko hezkuntza publikoko komunitatea mobilizatzen ari da Donostian egingo den manifestazioaren alde

Eskualdeko ikastetxe publikoetako zuzendaritza eta guraso elkarte orok eta zenbait eragile politikok bat egin dute Hezkuntza Legearen kontrako mobilizazioarekin. Igandean izango da Donostian eta autobusa aterako da Aiaraldetik.

Aiaraldeko hezkuntza publikoko komunitateak mobilizatzeari ekin dio Eusko Legebiltzarrak onartu nahi duen Hezkuntza Legearen kontra. Hori dela eta, autobusa antolatu dute Donostian igandean 12:30ean egingo den manifestazioan parte hartzeko.

Autobusa erabiltzeko ampagallarraga@gmail.com helbidean eman behar da izena eta 5 euro ordaindu. 09:30ean abiatuko da Amurrioko elizako biribilgunetik eta 10:00etan Aretatik, Onieva albotik.

Hezkuntza publikoko komunitatearen atxikimendua

Babesa eskuratzeko, Aiaraldeko Hezkuntza Publikoa Bizirik! plataformak testua prestatu eta zabaldu du eragileen atxikimendua jasotzeko. Idazkiaren bi aldarrikapenak dira aipatutako manifestazioarekin bat egitea eta exijitzea hezkuntza publikoan matrikulatzeko aukera herritar ororen esku egotea.

Deialdiari eskualdeko ikastetxe publiko orok erantzun dio positiboki. Hala, Areta Herri Eskola, Zabaleko Eskola (Amurrio), Laudio BHI, Orozko Harana Eskola, Urduña HLHI, Arteko Gure Ama Ikastetxea (Artziniega), Lamuza Eskola (Laudio), Latiorro Eskola (Laudio), Okondo Eskola, Mendiko Eskola (Amurrio), EPA Laudio-Amurrio, Zaraobe Institutua (Amurrio) eta Etxaurren Ikastola (Aiara) dira sinatzaileak.

Guraso elkarte guztiek urrats bera egin dute. Aretako Gallarraga IGE, Zabalekoko IGE, Artziniegako Barratxi IGE, Laudio BHIko IGE, Etxaurreneko IGE, Orozkoko IGE, Lamuza Eskolako IGE, Latiorroko IGE, Mendiko Eskolako IGE, Urduña Eskola Publikoko IGE, Okondo Eskolako IGE eta Zaraobe Institutuko BABIO IGE batu dira ekimenera.

Alderdi politiko batzuek ere plataformaren planteamendua defendatzeko hautua egin dute: Aiara Batuzek eta Aiarako EH Bilduk, Okondo Aurrerak eta OMNIAk euren babesa adierazi dute. Gainerako udal taldeek ez dute babestu edo ez dute erantzun.

Mobilizaziorako arrazoiak

Plataformak bere testuan jaso ditu alderdi politikoak lantzen ari diren legearen kontrako argudioak. Baina, ezer baino lehen, gogoratu dute garraioa edota jantokietako arazoak soilik ikastetxe publikoetan gertatzen direla.

Horrez gain, hezkuntza publikoko defendatzaileek azpimarratu dute lege berriaren lanketan ez dutela parte hartze errealik izan Eusko Legebiltzarrean: "EHIGEk (Euskal Herriko ikasleen gurasoen konfedarazioa), HEIZEk (euskal eskola publikoaren zuzendaritza elkarteen federazioa), sindikatuek, hezkuntza publikoaren aldeko plataformek… ekarpen asko egin ditugu baina lege proposamena babesten dutenek ez dituzte gure proposamenak jaso. Ekainean bertan, Aiaraldeko Hezkuntza Publikoa Bizirik Plataformako zenbait kidek legebiltzarreko hezkuntza batzordean parte hartu genuen eta Aiaraldeko ikastetxe publikoen egoera zein lege proposamenarekiko desadostasuna jakinarazi genien hezkuntza batzordeko kideei. Baina berriro ere sentitu genuen eskola publikoa ez dela lege berriaren sustatzaileen lehentasuna".

Segregazioa

Platafornak gogor salatu duen beste gaietako bat izan da segregazioa ekiditeko neurriek eskola publikoetan soilik dutela eragina, sistema horretan matrikula egin nahi dutenei eskubide hori ukatuta: "Familiei hezkuntza publikorako eskubidea ukatzen ari zaie, matrikula ez zaie zenbait kasutan onartu, gehienetan zaurgarritasun indizea argudiatuta. Zaurgarritasun egoeran daudenek ez dute hezkuntza publikorako eskubiderik? Segregazioaren aurkako neurri berriak Euskal Eskola Publikoko familiak diskriminatu eta sailkatu ditu. Neurri eragingabea, arrazista eta eskola publikoentzako iraingarria dela uste dugu".

Horren aurrean, eskola publiko unibertsala, euskalduna, inklusiboa, berdintzailea, parte hartzailea, anitza, konpentsatzailea, doakoa eta laikoa aldarrikatu dute.


'Control Freak'

Ikuskizuna Kulu Orr konpainiaren eskutik.


"Asteburuko emaitzek egoera onean utzi dituzte Jaka eta Martija"

Binakako txapelketaren 11. jardunaldia gaur amaituko da. Urrutikoetxea-Imaz izango dituzte aurkari Jaka-Martijak. Luis Galarragak jardunaldiaren analisia egin du Ataria Irratian.


Arenek eta Norak "Irabazi Arte!" podcast berria egingo dute gaurtik aurrera EITBPodkast-en

Telesaila arrakastatsuaren hirugarren atalaren emanaldiarekin bat eginez, "Irabazi Arte! "ko bi protagonistek euskal kirolariak gonbidatu eta hauekin solasean arituko dira asteroko podcast berri batean. Lehen atalean, Nerea Eizagirre Realeko kapitaina izango dute gonbidatu.

Gaur, "Irabazi Arte!" telesailaren hirugarren atalaren emanaldiarekin bat eginez, Arenek eta Norak podcast berri bat jarriko dute martxan EITBPodkast atarian. Fikziotik errealitatera salto egin eta bi pertsonaiek egungo podcast formatuak ematen dituen aukerak ikusita, euskal kirolariak gonbidatu eta haiekin solasean arituko dira ostiralero. Lehen atalean, Nerea Eizagirre Realeko kapitaina izango dute gonbidatu, eta hurrengo asteetan, Nadet Agirre arraunlaria eta Maitane Urbieta Euskadi Irratiko kirol kazetaria ere izango dituzte, besteak beste.

Telesaileko jarraitzaileek ondo dakiten moduan, bien gurasoek irrati batean lan egiten dute eta bi protagonistek baimena eskatuko diete estudioetan podcast bat grabatu ahal izateko. Poz-pozik jarriko dira baiezkoa jasotakoan. Ostiral honetan, otsailak 25ean hasita, eta apirilaren 15era arte, ostiralero gonbidatu bat ekarriko dute. Dagoeneko EITBPodkast atarian entzun daiteke aurrerapen kapitulua.

Kirola hizpide hartuta, emakume kirolariak izango dituzte gonbidatu baina, horrez gain, gazteen kezkak izango dira mintzagai, musika, eguneroko gaiak, bitxikeriak… Hau da, kirola aitzakiatzat hartuta, bestelako gaiak ere landuko dituzte.

"Irabazi Arte!" hirugarren atala

21:00etan, ETB1en eta eitb.eus-en ikusgai izango den "Irabazi Arte!" telesailaren hirugarren atalean, neskak taldea osatzeko jokalari bila hasiko dira, eta besteak beste, Ametsen boikota gainditu beharko dute. Olatz ere taldeko kide izateko frogetara aurkeztuko da. Norak berriz, festa bat antolatuko du etxean eta Arenek sekulako sorpresa hartuko du bertan. Bestalde, Lilik lagun berri bat egingo du, hori da behintzat aitari esango diona. Baina egia bestelakoa da: Lili aitonarekin arituko da mus txapelketan.

Ikus-entzule soil izatetik eduki jarraitzaile izatera

"Irabazi Arte!" telesaila harrera bikaina izaten ari da. Estreinaldiko atalaren arrakastaren ondoren, bigarren atalaren emanaldiak % 3,9ko audientzia-zatia lortu zuen eta euskaldunen arteko % 13,2ko kuota. Gainera, 4 eta 12 urte bitarteko umeen artean liderra izan da % 29,9ko audientzia-zatia eskuratuz.

Hartara, "Irabazi Arte!" telesailaren audientzia osatzen dutenak ez dira bakarrik ikus-entzuleak, edukiaren jarraitzaileak baizik, multiplataforma kontsumitzaileak, alegia. Telesailaren telebistako emanaldiaz gain, Youtube kanalean eta "Go!azen! "en appan ere emititzen da telesaila eta EITB Nahieranen atal guztiak daude ikusgai.

Bestalde, ikus-entzunezkoaren eskaintza digitala borobiltzeko, webean, "Go!azen"en appan eta sare sozialetan (Instagram eta TikTok) telesailaren eduki esklusiboak, aurrerapenak eta jarraitzaileei zuzendutako erronkak daude.

Ostiral honetan hasiko den podcast berri honek "Irabazi Arte! "ren eskaintza transmedia osatuko du, fikziotik errealitatera salto eginez, eta telesailean landuko diren gaiak ere hizpide hartuta: hala nola, futbolaren inguruan eta kirolean bizi den giroa, emakumeen ahalduntzea, nerabeen eta gurasoen arteko harremanak, familia eta, oro har, gaur egungo gazteek dituzten erronkak islatuko dituzte.


MORATORIAren haize errotak Zumaiako udaletxean

Duela aste batzuk Zumaiako Udal Batzak egin zuen moduan, Zubietako errauskailuari MORATORIA ezartzearekin bat egin zuten Bildu eta Aralar alderdien zinegotzi berriek.

Orain, inoiz baino gehiago, "Aire garbiak bira nazan" kanpainako haize errotak Zubietako labe toxikoen tximiniak garbitzera datoz.


Literatur solasaldia gaur, Erriberan

Martxoko kultur agendaren baitan, literatur solasaldia izango da gaur, Erriberan, arratsaldeko 19:30etan. Saioa gazteleraz gidatuko du Jorge Carrerok, eta Miguél Hernández idazlearen Antología poética liburuaren gainean arituko dira.


EITB Maratoiak ONCE Euskadiren 2021eko Sari Solidarioa jasoko du

ONCEren sari solidarioek gizarteratzearen aldeko ahalegina aitortzen dute, eta EITB Maratoia elkartasun ekimenak komunikazio lanaren saria jaso du.

ONCE Euskadik EITB Maratoia saritu du 2021eko Sari Solidarioarekin. Komunikazio lanaren saria jaso du EITBren elkartasun ekimenak.

EITB Maratoia funtsezko bi jarduera ildotan oinarritzen da: alde batetik, hainbat gaixotasunen eta horien prebentzioaren inguruan sentsibilizazio eta informazio kanpaina sendoa eginez, eta bestetik, ikerketarako dirua bilduz. 2020ko pandemia-egoeran, EITB Maratoia covid-19ari buruzkoa izan zen, eta diru-bilketa hura ikerketarako bideratu eta hainbat gizarte-eragile inplikatu zituen Ez negar egin, gu elkarrekin lelopean kate-lankidetzan arituz.

Euren eragin-ingurunean lan solidarioa egiten duten pertsonak, entitateak, erakundeak edo hedabideak saritu ditu ONCE Euskadik 2021 Sari Solidarioekin. Herritar guztien gizarteratzea, normalizazioa eta autonomia pertsonala, irisgarritasun unibertsala eta bizitza independentea dira ONCE Gizarte Taldeak sari solidario hauekin bultzatu nahi dituen baloreak.

EITB Maratoiaz gain, aurtengo sarituak: Har-Eman Arabako elkartea, Mondragon Korporazioa, Metro Blbao eta Iñigo Pombo Ortiz de Artiñano izan dira.

2020ko ONCE Euskadiko Sari Solidarioen epaimahaia irailaren 15ean bildu da Bilboko Ilunion San Mames hotelean, eta honako hauek osatu dute: Cristina Arias, ONCEko Kontseilu Nagusiko kidea; Rafael Ledesma, ONCE Euskadiko Lurralde Kontseiluko presidentea; Juan Carlos Andueza, ONCE Euskadiko lurralde Ordezkaria; Juan Ibarretxe, Bilboko Gizarte Ekitzako zinegotzia; Alejandro Martinez Berriotxoa, Eroski Fundazioaren zuzendari nagusi eta Eroskiko Osasun eta Jasangarritasun zuzendaria; Aitor Bedialauneta, EDEKAko presidentea, eta Estibaliz Ruiz de Azua, EITBko kazetaria.

Sari Solidarioen emate ekitaldia urriaren 14an, arratsaldeko 19:00etan, burutuko da Bilboko Sala BBK aretoan.


Gure hitzak esan, galdu ez daitezen

Gure gurasoek kontatzen zizkiguten ingurukoen bizimodua eta gertaerak. Horrela dakigu gerra aurretik Loiun dantza-taldea zegoela, eta Sondikan, ikastola, Polisene Trabudua haien irakaslea zelarik. Baserrietako lanak sarri auzolanean egiten ziren, eskolara, talo hotza eta zeozer hartuta, askok oinez kilometroak egin ondoren, egun osorako joaten ziren.

Zelan jolasten ziren ere badakigu, eta inguruko mutilak errondan etortzen zirela. Ganadua zaintzeko, ermandadea sortu zen. Esnea edo bendeja saltzera Bilboko plazara joaten ziren; txarrriboda ostean odolkiak ordainetan auzoetan banatu. Kanpomartxoa egiten zen, eta labasua. Istorio eder eta atsegin asko.

Estutasun eta egoera larriak ere. Gogorrenak, gerra- eta gose-garaikoak: miseria, desagertuak, osabak hiltzera edo “trabajadores”-era kondenatuak… Aitaginarrebak Elgetako frontean lagunak hiltzen ikusten sufritu zuena urte asko pasatu ondoren kontatu zigun.

Geuk, beranduago, Burgoseko epaiketa nahiko hurbiletik bizi genuenok eta herri-mugimenduak antolatzen lan egin genuenok ere badugu zer konta: langile-borrokak, euskara eta euskal kultura indartzeko egindako lana eta abar. Ez daitezela ahaztu.


Gutxienez 40 pertsona hil dira Pakistanen izandako atentatu suizida batean

Tokiko agintariek baieztatu dutenez, aurretiazko ikerketaren arabera, atentatu suizida izan da. Erasoa Pakistango alderdi islamista garrantzitsuenaren ekitaldi batean gertatu da.

Gutxienez 40 pertsona hil eta 200 zauritu dira igandean Jamiat Ulema e Islam (Fazl) Pakistango alderdi islamista garrantzitsuenaren (JUI-F) ekitaldi batean izandako atentatu suizida batean, Jíber Pajtunjua ipar-mendebaldeko probintzian, Feroze Yamal Sha Kakajel jarduneko Barne ministroaren azken balantzearen arabera.

Atentatua 16:00ak aldera izan da (13:00ak Euskadin), alderdiko 500 bat militante eskualdeko buruzagi baten hitzaldia entzuten ari zirenean.

Hildakoen artean Jar alderdiko buru Ziaula Jan maularra eta Nawagaiko idazkari nagusi Hamidula Haqqani daude.

Pajtunjuako Poliziaren inspektore nagusiak adierazi duenez, aurretiazko ikerketaren arabera, atentatu suizida izan da.

Orain arte, talde bakar batek ere ez du bere gain hartu bonba bidezko atentatua izan zitekeenaren erantzukizuna, baina Pakistango hainbat goi-kargudunek, hala nola Bilawal Bhutto Zardari Pakistango Alderdi Popularreko (bigarren alderdi nagusia) Atzerri ministro eta buruzagiak, gaitzetsi egin dute gertatutakoa terrorismo ekintza gisa.


'Suak harrotuz' ibilbide antzeztua eskainiko dute Ikaztegietan

Ikaztegietako Kultura Batzordeak San Joan bezperari lotuta, Suak harrotuz ibilbide antzeztuaren emanaldiak antolatu ditu herrian. Parte hartu nahi duenak izena eman beharko du udaletxean.

San Joan bezperak berarekin dakar sua, eta iaz egiterik izan ez bazuten ere, aurten, Ikaztegietako Udalak San Joan bezpera egunean sua piztea erabaki du. 22:00etan piztuko dute sua, plazan.

Baina egun bat lehenago, hilaren 22an, Zumardia elkartearen eskutik, Suak harrotuz ibilbide antzeztuaz gozatzeko aukera izango dute ikaztegietarrek. Solstizioa, ohiturak eta emakumeen lana balorean jartzea du helburu ekimenak.

Ordu erdiko iraupena du ikuskizunak, eta herriko gune ezberdinetan banatuta egingo dituztela saioak aurreratu dute, 20 pertsonako taldeetan banatuta. 18:00etan egingo da lehen saioa, eta 20:00ak bitarte luzatuko dute, beti ere, izen ematearen arabera.

Izena emateko azken eguna ekainak 21, astelehena, izango da. Udaletxeko 943 65 33 29 telefono zenbakira deitu beharko da horretarako.

Koronabirusa tarteko, osasun neurriak betetzea beharrezkoa izango dela azpimarratu dute bi egunetan.


Bost kantu kutunak: Iñigo Gaiton

KARKARAk sail berria abiatu du udan. Arlo desberdinetako herritarrei gustukoen dituzten bost kantu zerrendatzeko eskatu zaie, horiek aukeratu izanaren arrazoiak laburbilduz. Iñigo Gaiton KARKARAko kazetariak egin du iraileko bigarren zerrenda.

1. Zuentzako —Folkcore—: "Gazte garaian marka handia laga zidaten. Euskal Herriak eman duen talderik onenetakoa dela pentsatzen jarraitzen dut, azken urteetan haien musika gutxiago entzun dudan arren. Gogor saiatuta ere, talde oso gutxik lortzen dute izaera propioa izatea, eta Folkcorek bazuen. Ikaragarriak ziren K2n ematen zituzten kontzertuak, zalaparta ez zen tabernan kabitu ere egiten! Zuentzako kantuaren hasierako riff-ak besoetako ileak tentetzen dizkit oraindik ere".

2. Rain —Andrew Kidman—: "Kidman erreferentea da surfaren B aldean mugitzen diren askorentzat; alegia, munduko txapelketa, olatu artifizial eta halakoetatik aparte, surfean bake-bakean jarraitu nahi dutenentzat. Surflari, taulagile, musikari, argazkilari eta zinemagile fina da australiarra. 1996an Litmus filma egin zuen, eta jende askorengan influentzia handia izan du pelikulak gerora. Askotan gertatu izan den modura, argitaratu zutenean ez zuen ia sonarik izan. Ez dago filmeko Rain baino kantu hobeagorik neguan, giro hotzarekin eta euripean, autoan sartu eta surf egitera abiatzeko".

3. Mundurat eman ninduzun —Benito Lertxundi—: "Errioari begira jarrita Benitoren kantuak entzun izan ditut, soinean musika aparaturik izan gabe, eta alderantziz ere gertatu izan zait; etxean egonda, bere abestiek gure itsasadarrera edo hondartza aldera eraman izan naute. Benitoren musikaz hitz egiten hasita, ezti-mengelegi jartzeko arriskua dut —dagoeneko antzeman daitekeen modura—, eta gomendioa bukatutzat emango dut, berandu izan aurretik".

4. Puede que me mueva —Quique González—: "Oso gutxitan egon izan naiz gustuko taldeen disko berrien zain. Quique Gonzalezekin, ordea, kontrakoa gertatzen zait, eta haren musika ezagutu nuenetik gehien entzun dudan artista izan da. Disko berria aterako du urrian, eta entzuteko amorratzen nago. Ekainean atera zuen aurrerapen kantua da hau. Bere diskografiak ez du erren egiten, eta disko guztiak dira onak".

5. Hate it when you leave —Keith Richards—: "Bob Dylan, Tom Waits edo Social Distortion-en kantu bat sartzekotan egon naiz azken proposamen modura, baina Richardsekin itxiko dut zerrenda, azkenaldian asko entzun dudalako ziurrenik. Urteekin gero eta hobeto ulertu dut gitarra-joleak rockari eta instrumentuari egindako ekarpen ikaragarria. Bestalde, abestien konposatzaile aparta dela iruditzen zait, eta abeslari bikaina ere bai. Bere diskografiako Main Offender diskoak ez du bazterrean uztekorik, eta bilduma horretatik gehien gustatzen zaidan kantua da hau. Aspaldikoa izan arren, 2020an berriro eman zuen argitara, bideoklip ederrarekin batera".


Olinpiar sua Euskal Herritik igaroko da 2024ko maiatzean

Gaur iragarri dute Parisko Olinpiar Jokoak pizteko erabiliko duten suak egingo duen ibilbidea: datorren urteko maiatzaren 20an, Lapurdiko bost herritatik pasako da

2024ko uztailaren 24ean hasiko dira Olinpiar Jokoak Parisen. Horiek pizteko erabiliko dute olinpiar sua apirilaren 16an piztuko dute Olinpian (Grezia), ohi bezala. Ondoren, eskuz esku eramango dute Pariseraino, 11.000 txanda inguru eginez. Korrikalari bakoitzak 200 metro inguru egingo ditu. Maiatzaren 20an, Euskal Herritik igaroko da sua.

Egun horretan, Donibane Lohizunetik, Miarritzetik, eta Angelutik igaro ostean, Baionarako bidea hartuko du zuziak, eta gero Hazparnera. Ondoren, Euskal Herritik aterako da, Biarno aldera.

Kostatik ibiliko da beraz, eta surfari eskainiko diote tarte hori. Hazparnen, berriz, pilota omenduko dute.

Sua igarotzeak «poza eta plazera ekarriko ditu, eta gogoetan geratuko da», idatzi du Pirinio Atlantikoetako kontseiluko presidente Jean-Jacques Lasserrek. Izan ere, suaren ibilbidean sartzeko ahalegin berezia egin du haren erakundeak. 180.000 euro ordaindu ditu horretarako, beste erakunde askok uko egin badiote ere halako gastua egiteari.

Kirolarekin lotuta ere, albiste izan zen Lasserre maiatzaren amaieran Baionako Aviron errugbi taldearen AB Etxea trebatokia zabaldu zutenean egin zituen adierazpen matxistengatik. Ez zuen barkamenik eskatu, eta «txantxa bat» izan zela adierazi zuen gero.


Zukua atera dio ihesaldiari

Pidcockek irabazi du Frantziako Tourreko hamabigarren etapa. Pogacarrek bi aldiz jo du erasoa, baina Vingegaardek aise erantzun du


LGTBQIA+ harrotasun egunerako, pintaketa eta dokumentala Legorretan

Bihar, ekainaren 28a, sexu askapenaren eta LGTBQIA+ Harrotasunaren nazioarteko eguna izango da. Legorretan egunarekin bat egin dute. Aiuri talde feministak, udalaren laguntzarekin, bi ekintza antolatu ditu eguna aldarrikatzeko.

17:30ean, plaza kolorez beteko dute. Bertan dauden aulki batzuk margotuko dituzte parte hartzaileek. 19:00etan, berriz, ikus-entzunezko bat emango dute Herri Antzokian: The death and life of Marsha P. Johnson dokumentala. Doako saioa da. Sexu askapenaren eta LGTBI komunitatearen eskubideen alde borrokatu zuen aktibista izan zen Marsha P. Johnson. New York hirian Hudson errekan agertu zen hilik. Bere hilketaren ikerketaren inguruko dokumentala da.

Herritarrak animatu dituzte parte hartzera. Aulkientzako materiala antolatzaileek eramango dute.


Gorka Urtaranek positibo eman du Covid-19an

Sare sozialetan zabaldutako mezu batean, Gasteizko alkate Gorka Urtaranek jakinarazi du positibo eman duela Covid-19an, antigeno proba bat egin ostean. Etxetik eutsiko dio agendari, modu telematikoan.

Egunotan, Gabon Zaharraren atarian, Covid-19 kasu positiboen kopuruak errekor guztiak hausten jarraitzen du, eta zaila da topatzea bere inguruan positibo bat edo beste izan ez duen norbait. Gorka Urtaran Gasteizko alkatea ere ez da seigarren olatuaren eraginetik kanpo gelditu, eta astearte honetan jakinarazi du positibo eman duela antigeno proba batean.

Twitter sare sozialean zabaldu du mezua: "Positibo eman dut Covid-ean antigeno test baten ondoren. Oraingoz, ondo nago. Nire agenda ahalik eta gehien mantentzen saiatuko naiz etxetik modu telematikoan. Zaindu", adierazi du alkateak.

Horren berri eman aurretik, Urtaranek parte hartu zuen azken ekitaldi publikoa Floridako Jaiotzaren bedeinkapena izan zen, abenduaren 25ean, Juan Carlos Elizalde Gasteizko gotzainarekin eta udal gobernuko beste ordezkari batzuekin batera. Astearte honetan, berriz, LABIren aholku batzordearen bilerara joateko asmoa zuen, besteak beste; baina ezin izan du, Covid-19aren ondorioz.

Positibo eman dut #Covid -ean antigeno test baten ondoren. Oraingoz, ondo nago. Nire agenda ahalik eta gehien mantentzen saiatuko naiz etxetik modu telematikoan. Zaindu. — Gorka Urtaran Agirre (@gorka__urtaran) December 28, 2021


Martxoaren 18tik 20ra izango da neguko bertso barnetegia Gautegiz Arteagan

Gautegiz Arteagako Baratze baserri eskolan martxoaren 18tik 20ra bitartean batuko dira aurten 12 eta 18 urte bitrateko Bizkaiko bertsolari gazteak.

Bizkaiko Bertsolari Elkarteak adierazi duenez, neguko bertso barnetegiaren helburu nagusiak dira gazteek bertsoarekin gozatzeko aukera izatea, bertso eskoletan dabiltzan gazteek elkar ezagutzea eta beraien arteko harreman sarea sendotzea. Hori horrela, martxoaren 18ko 17:30ean batuko dira Gautegiz Arteagan, eta domekako 12:00etara bitartean egongo dira elkarregaz.

Barnetegira doazenek kiroletako arropak eraman beharko dituzte, baita mendiko oinetakoak ere. Gainera, etxeko zapatilak eta lo zakua eramateko deia egin dute antolatzaileek. Horiez gain, Osakidetzako txartela eta maskarak ere eraman beharko dituzte.

Covid protokoloa. Partaide kopurua murriztu dute COVID-19a dela eta, eta taldeak burbuiletan antolatuko dituztela jakinarazi dute antolatzialeek, bai otorduetarako, bai lorarako.

Gainontzeko ekintzak legeek zehazten dutenaren arabera egingo dituzte. “Aterpetxe barruan, higienea eta aireztapena zainduko ditugu eta musukoaren erabilera derrigorrezkoa izango da”, zehaztu dute.


Azaroa emanaldiz lepo iritsi da

Azaroa emanaldiz lepo iritsi da Oiartzunera, inoiz baino ekintza gehiago antolatu baitira hasi berri den hilerako. Oiartzungo Udalak etxez etxe banatu du herriko eragileekin batera osatutako herriko agenda. Udalak nabarmendu du hilabetea “bete-betea” datorrela: 60 hitzordutik gora izango dituzte oiartzuarrek haien eskura. “Oiartzun herri bizia dela bistan da”, esan du udal erakundeak.

Herriko ondarea ezagutzera emateko Ondare Jardunaldiak antolatu dituzte beste behin. Hitzen Lihoa kultur zikloaren seigarren ekitaldia egingo da hilaren 8tik 12ra, utopia ardatz. Auzoetako festa batzordeak ere gogor arituko dira desafioan. Aurtengoa hilaren 12an izango da, Gurutzen. Iaz lortutako lehen postua defendatuko du Iturriotzek.

Gainerakoan, zineaz, antzerkiaz, hitzaldiez, formakuntza saioez edota kirol ekintzez gozatu ahal izango dute oiartzuarrek. Hona hemen azaroko agenda:


Bosgarren Beratu musika jaialdia, abiatzear

Ohikoak ez diren askotariko musika proposamenak batzen dituen formatu txikiko musika jaialdia da, herriko hainbat musika zaleek osatzen duten Beratu elkarteak, Oñatiko Udalarekin batera, antolatzen duena. Musikazaletasunetik sortutako ideia edo proiektu moduan jaio zen. 2018an egin zuten lehenengoa, eta asteburuan egingo dute bosgarrena.


Hogeita bederatzi lanpostu betetzeko deialdia

Udalerako hamasei langile, Erburua-Olazti enpresa publikorako zortzi eta musika eskolarako bost. Lanpostuetan interesa dutenek eskabidea udalari hilaren 27a baino lehen aurkeztu beharko diote.

Olatzagutiko Udalak abenduaren 28ko 20/2021 Legeari jarraituz, aldi baterako enplegua egonkortzeko eta finkatzeko prozesu bereziaren barnean, merezimendu-lehiaketaren bidez hamasei lanpostu betetzeko deialdia egin du. Alde batetik, hutsik dagoen administrari laguntzaile lanpostua bete nahi du. Lan kontratuduna izanen da, lanaldi erdian lan eginen du eta euskarazko C1 maila izan behar du. Bestetik, pintura irakaslea hautatuko du. Langilea aldizkako lan kontratuduna izanen da eta %10eko lanaldian ariko da. Euskarazko B2 maila eskatzen zaio. Horiekin batera, gaztetxokorako bi begirale aukeratzeko deialdia egin du. C mailako langileak izanen dira, %14,5eko lanaldian ariko dira eta euskarazko C1 maila izan beharko dute. Gainontzeko hamabi lanpostuak Udan Euskaraz kanpainako begiraleak dira. Horiek ere C mailakoak, aldizkako lan kontratudun izaera izanen dute eta %5,025eko lanaldia. Euskarazko C1 hizkuntza eskakizuna dute postuek.

Udala azpiegiturak kudeatzen dituen Erburua Olazti SM enpresa publikoak zortzi lanpostu betetzeko deialdia egin du. Batetik, bi etxezain-garbitzaile lanpostu, D mailakoak eta lan kontratudunak, lanaldi osoan ariko direnak. Baldintza berak izanen dituen beste etxezain-garbitzailea, baina, lanaldi partziala duena. Gainontzeko bost lanpostuak betetzen dituzten langileak aldizkako lan kontratudunak izanen dira, D mailakoak. Bi etxezain-garbitzaile izanen dira, lanaldi osoan ariko direnak. Beste etxezain-garbitzaile batek lanaldi partziala izanen du. Eta, azkenik, bi sorosle lanpostuen lanaldia ere partziala izanen da. Zortzi lanpostuek euskarazko B2 maila eskakizuna dute.

Azkenik, udal musika eskolan aritzeko bost musika irakasle hautatzeko deialdia ere egin du udalak. Honako espezialitateko irakasleak dira behar dituenak Olatzagutiko Udalak: akordeoia, bateria, gitarra, pianoa eta saxofoia. Bost lanpostuak B mailakoak dira. Langileak lan kontratudunak izanen dira, lanaldi partziala izanen dute eta euskarazko C1 maila eskatzen zaie.

Olatzagutiko Udalaren deialdi horietan interesa dutenek beraien eskabidea udalari hilaren 27a baino lehen aurkeztu beharko diote.


Errusiaren aurkako zigorren kontra bozkatuko du Eslovakiako lehen ministro berriak

Ukrainari inolako laguntza militarrik ez diola emango berretsi du ezker nazionalistako Fico gobernuburuak

Eslovakiak lehen ministro berria du atzotik, Robert Fico ezkerreko nazionalista, eta Bruselara joan da gaur Europar Kontseiluaren bileran parte hartzeko. Hegazkinera igo aurretik, argi utzi du zer jarrera izango duen Eslovakiak bileran: Errusiari zigor neurri gehiago jartzearen aurka bozkatuko du, eta berretsi du ez diola inolako laguntza militarrik emango Ukrainari.

«Zigorrek geuri egin behar badigute kalte, ez diot zentzurik ikusten horien alde egiteari», adierazi du. Izan ere, Baltikoko herrialdeek zigor neurri gehiago proposatu asmo zuten gaurko bileran. Europar Kontseiluari txosten bat eskatu nahi dio Ficok, zigorrek Eslovakiari nola eragingo dioten jakiteko, horien alde egin aurretik.

Horrez gain, Hungariako gobernuburu Viktor Orbanek egin bezala, adierazi du ez diola «batere laguntza militarrik» emango Ukrainari.

Ficok esan duenez, «Ukrainan operazio militarrak berehala gelditzeko» aukera bultzatu nahi dute beren jarrerarekin, eta mezua helarazi die Europako Batasuneko gainerako herrialdeei: «EB, arma hornitzaile barik, bake sortzaile bihurtu beharko litzateke». Europak Ukrainarako bake planaren bultzatzaile nagusia izan beharko lukeela gaineratu du, ardura hori Ameriketako Estatu Batuei utzi gabe.

Uste du Bakea lurren truke formula saihetsezina dela, eta Errusia ez dela erretiratuko Krimeatik eta Donbassen okupaturiko eremuetatik.

Iraileko hauteskunde kanpainan agindutakoa betez hasi du agintaldia. Izan ere, laguntza militarra etengo zuela hitzeman zuen, Eslovakiaren atzerri politika «independentea» izango zela, eta mugak «legez kanpoko etorkinen aurka» indartuko zituela.

Ezkerreko eta eskuineko nazionalisten koalizio batek osatu du gobernua Eslovakian, eta, besteak beste, Hlas (Ahotsa) alderdi sozialdemokrataren eta eskuin muturreko Eslovakiako Alderdi Nazionalaren sostengua du.

Lehen ere izan da Fico lehen ministro, 2006tik 2010rako agintaldian, eta 2012tik 2018ra. Kargua utzi zuen orduan, Jan Kuciak kazetariaren hilketaren ostean. Ficoren Smer alderdia ikertzen ari zen Kuciak.


Irune Costumeroren auzian, errugabetu egin dituzte aldundiko lau langileak

Epaileen ustez, akusazioek ez dute delitu izaerarik. Sergio Murillo diputatua izan da auzipetuetako bat; bost urteko kartzelaldia eskatua zuten haren kontra


28 positibo izan dira azken egunean

Tolosan 14, Adunan, Ibarran eta Amasa-Villabonan hiruna, Berrobin bi eta Alegian, Ikaztegietan eta Zizurkilen positibo bana atzeman dituzte.

Osasun sailak emandako datuen arabera, 11.038 test diagnostiko egin zituzten atzo, eta horietatik, 788 positiboak izan ziren. Gipuzkoan, 296 atzeman dituzte, tartean, 28 Tolosaldean.

5.000 biztanletik gorako herrien kasuan, Amasa-Villabonak kolore horian jarraitzen du 202ko intzidentzia tasarekin, eta Tolosak gorrian, 664ko tasarekin. Osasun eremuei begiratuta, Alegiakoa (476), Ibarrakoa (443) eta Tolosakoa (624) kolore gorrian daude, eta Tolosaldeko ESIa (457) ere 400eko langatik gora dago.

Lurraldeei begira, Gipuzkoa ere kolore gorrira pasa da, azken hamabost eguneko intzidentzia metatua 412koa delarik.

Ospitaleen egoerari dagokionez, COVIDaren ondorioz 65 pertsona ospitaleratu zituzten atzo, denera, 366 pertsona daude ospitaleetan, eta COVIDa duten 103 pertsona ZIUn daude.

Bestalde, martxoaren 29tik apirilaren 4ra bitarte, COVIDaren ondorioz, 26 pertsona hil direla adierazi du Osasun sailak.


Zinea: Nora filma hizpide

Zine atalean Lara Izagirreren azken lana izan dugu hizpide Ane Urkiolarekin. Irailaren 3an estreinatu zen zinema aretoetan “Nora” eta dagoeneko ikusgai dago Euskal herriko cinema aretoetan. Noraren historia kontatzen digu pelikulak, aitite hil eta bidaia abiatzen du. Bideak laster erakutsiko dio ez dela bidaiari izateko jaio, eta bere ametsak ez zuela zerikusirik berarekin, baizik eta libre izateko, hazteko, zauriak ixteko eta lehenengo aldiz bere buruari zoriontsu izateko aukera emateko aitzakia besterik ez zela. Ane Pikazak gorpuzten du Nora pertsonaia.

https://bilbohiria.com/docs2/2021/ibaizabal/211001_ane_urkiola_unotonosinberlin_nora.mp3

Deskargatu hemen.


Neguko Zirkoa, Mara Mara Kabareta

GaraiOnek antolaturik Mara Mara Kabaretaren eskutik Neguko Zirkoa eskeiniko dute.

Sarrera eskatzeko idatzi mezua 627 11 90 96 telefonoan edo garaionsorgingunea@gmail.com helbidean.


Erraustegiak geratzeko aldarriak Kontxako hondartza inguratuko du aurten ere

Erraustegiaren Aurkako Mugimenduak deituta, irailaren 11n Donostiako Alderdi Ederretik Kontxako hondartza inguratuko dute.

Kontxako Banderaren bigarren eta azken jardunaldi eguna, mobilizazioarena ere izango da aurten ere, azken hamarkada luzean bezala. Erraustegiak geratzea exijituko du azpiegituron aurkako herri mugimenduak irailaren 11rako iragarri duen giza katearen bidez. Goizeko 11:00etan abiatuko da Donostiako Alderdi Ederretik Kontxako hondartzarantz, eta estropaden garaian plazaratuko dute haien aldarria; erraustegiak geratzea pluralean. Zubietakoaz gain, Bergaran eraiki nahi baitute eta hura ere geratzea eskatuko dute, "Erraustegia ez Bergaran, ez Donostian" aldarripean.

"Ezohiko maila oso altuak"

Gogoan izan, uda honetan erraustegi ondotik igarotzen den Arkaitzerreka hizpide izan dugu. Egun batetik bestera, uztaila erdialdean apartsu eta gorritsu esnatu zen erreka. Abuztuan ere gorritsu ikusi ahal izan da eta aparrarekin baita, uztailean baino gutxiago egon arren.

Gogoan izan, Usurbilgo Udalak laginak bildu zituela uztaileko kutsadura gertaera egunotan eta hilaren 22an jaso zituen emaitzak. "Ezohiko maila oso altuak jaso dira kloruroetan, amonioan, konduktibitatean eta DQOn (Oxigenoaren Eskaera Kimikoa)". Eta hori gutxi balitz, 2020ko maiatzeko isurketan topatutako amonio kopuruaren ia bikoitza. "Orduko hartan, amonio kontzentrazio oso altua topatu zen (62 miligramo/litroko), eta lehengo asteko laginak ia bikoiztu egin du kopuru hori (117 miligramo/litroko)". GHK-ri, Ura Agentziari eta Foru Aldundiari helaraztekoa zituen emaitzak, azalpenak eskatzearekin batera. Gertatu zena, haren ondorioak eta berriz halakorik ez errepikatzeko hartu beharreko neurriei buruzko argibideak galdegin zituen Udalak.

Fiskaltza ikertzen

GuraSOSek fiskaltzan salatu zuen Arkaitzerrekan jazotakoa eta Gipuzkoako Ingurumen Probintzia Auzitegiko fiskalburuak ikerketa jarri zuen martxan, "kutsaduraren jatorria, kausa eta norainokoa zehazteko". Fiskalburuak Ingurumeneko Fiskalaren esku utzi zuen ikerketa GuraSOSek uztaila amaieran berri eman zuenez, eta uztailaren 19an SEPRONAk, Guardia Zibilaren ikerketa taldeak, egiten ari diren hainbat eginbide agindu zituen. GuraSOSek aditzera eman zuenez, egun haietan Guardia Zibilaren bi ibilgailu ikusi zituzten Arkaitzerreka inguruan "eta gaur laginak hartzen ari dira. Beraz, hemendik aurrera, Guardia Zibilaren eta Gipuzkoako Probintzia Auzitegiko Fiskaltzaren esku dago gertatutakoa ikertzea".


APIRILA, HILABETE BOROBILA!

Apirila amaitzear den honetan, hortxe hainbat bideo eta argazki.


Urriaren 13an irekiko da Atotxako geltokiko oinezkoentzako behin-behineko pasabidea


Udalak San Migel festak bertan behera utzi ditu

Pandemiagatik hartu da erabakia. “Uhartear guztien ardura eta konpromisoarekin lehenago bukatuko da”.

COVID-19 gaixotasunak eragindako osasun-krisia dela-eta, Uharte Arakilgo Udalak festan bertan behera utzi ditu. Pandemia ez hedatzeko hartutako neurriak herritarroi hainbat segurtasun eta osasun neurri bete behar dira, besteak beste, taldekatzeak saihestea edota pertsonen arteko distantziak mantentzea. Udaletik gogorarazi dute, pandemiak eraginda osasun-alarma indarrean dela eta legez ezarritako neurriak errespetatzea ezinbestekoa dela.

Hori guztia kontuan hartuta, Uharte Arakilgo Udalak adierazi duenez, “gure herritarren osasuna zaindu eta babestea da gure lehentasuna. Egoera hau ahalik eta lasterren bukatzea nahi dugu eta herri bezala jokatzeak, elkar zainduz, lagundu dezake”. Horregatik utzi du udalak festa egitarau ofiziala bertan behera. Hala ere, udal arduradunek adierazi dutenez, “egoera honek aurrera egin ahala eta alarma egoeraren ondorioz zehaztutako baldintzetara egokitutako kultura jarduerak, ekintzak edo plan bereziak adosteko prest gaude. Beti ere, oinarrizko baldintzak errespetatzen diren heinean”.


Udaltzaingoak informazio-kanpaina bat abiarazi du, udan lapurretak saihesteko eta herritarren segurtasuna hobetzeko

"Etxeak Hutsik" zerbitzua erabiltzea gomendatzen da, oporretan dauden tokian dauden bizilagunekin edo baimendutako pertsona batekin telefonoz harremanetan jartzeko, etxetik kanpo dauden bitartean haien etxean edo saltokian gertatzen den edozein gorabeheraren berri emateko.

Laudioko Udaltzaingoak lanean jarraitzen du udalerriko herritarren ongizatea eta segurtasuna zaintzeko. Horretarako, ohikoa den bezala, batez ere uda eta Eguberri garaietan, operazio eta ekintza koordinatuak egiten dira polizia autonomikoarekin, Ertzaintzarekin, besteak beste lapurretak edo okupazioak saihesteko.

Uda-garaian eragozpen horiek saihesteko, eta polizia-agenteen lana ahalik eta gehien errazteko, herritarrei arreta eta arreta emateko kanpaina bat abiarazi da, adi egoteko eta segurtasun-indarrei jakinarazteko larrialdietarako telefono-zenbakiaren bidez (112 zenbakia), kanpoko pertsonak atarietan edo etxebizitzen inguruan sartzen ikusiz gero.

Etxeak Hutsik

Laudioko Udaltzaingoak, informazio-liburuxken bidez, zenbait aholku eman ditu, etxebizitza giltzaz ez ixteko, sarrailari bi buelta emanez, ezezagunei atezain automatikoa ez irekitzeko edo behatxulotik begiratzeko.

Gainera, "Etxera itzultzean, barruan norbait aurkitzen baduzu, ez aurre egin eta etxetik kanpo bazaude, eman Poliziari beharrezko segurtasun datuak", azaldu dute Laudioko Udaltzaingotik.

Aholku horiek guztiak "Etxeak Hutsik" kanpainaren barruan sartzen dira. Laudioko Udaltzaingoak urte osoan zehar mantentzen du zerbitzu hori, eta herritar guztiekin, oro har, telefono-zerbitzu bat eskaintzen du, merkatariei ere helarazteko, haien opor-lekuan, edozein ezbehar jakinarazteko, hala nola suteak, ur-ihesak edo lapurretak beren etxean, eta, horrela, arazo handiagoak saihesteko. Horrela, etxebizitzen segurtasuna eta Udal Segurtasun Kidegoaren eraginkortasuna bermatu nahi da. Era berean, jabeek nahiago badute, konfiantzazko hirugarren pertsona baten kontaktua erraztu dezakete, polizia-agenteek uneoro harekin harremanetan jartzeko eta beharrezkoak diren ekintzak egiteko aukera izan dezaten.

Udaltzaingoak "etxeak" izeneko sistema informatiko bat du, eta bertan egunero hutsik dauden etxebizitzak agertzen dira, jabeak ez daudelako bertan hainbat arrazoirengatik. Gaur egun, 50 pertsona inguruk erabiltzen dute normalean Etxeak Hutsik zerbitzua.

"Telefono bidezko harremanetarako zerbitzu hau jasotzeko, inprimaki bat bete behar da, www.laudio.eus udalaren webgunearen bidez eskura daitekeena. Inprimaki horretan, datu pertsonalak eta oinarrizkoak zehaztu behar dira, hala nola helbidea eta etxebizitzarik gabeko aldia. Gainera, erreferentziazko pertsona baten kontaktua ere erraztu daiteke, beharrezkoa izanez gero harekin harremanetan jartzeko", gogorarazi dute Laudioko Udaltzaingotik.


Euskadin VTCak arautzen dituen dekretuaren puntu batzuen aurka jo du Lehia Batzordeak

Zalantzan jartzen ditu zerbitzua 30 minutu lehenago kontratatzera behartzen duen atala, eta eskuragarri dauden ibilgailuak geolokalizatzea debekatzen duena, besteak beste.

Euskal Autonomia Erkidegoan (EAE) gidaridun ibilgailuen zerbitzuak arautzen dituen dekretuaren puntu batzuen aurka egin du Merkatuen eta Lehiaren Espainiako Batzordeak; hala nola, zerbitzua erabili baino 30 minutu lehenago kontratatzera behartzen duena edota eskuragarri dauden ibilgailuak geolokalizatzea debekatzen duena.

Halaber, Lehia Batzordeak astearte honetan ohar baten bidez jakitera eman duenez, dekretu horrek jasotzen dituen beste puntu batzuk zalantzan jarri ditu erakundeak. Adibidez, zerbitzua ematen ez denean bide publikoetatik zirkulatzeko debekua, eta aparkatuta dagoenean ibilgailuaren erabilgarritasuna ez ikusarazteko betebeharra. "Arau horiek lehia mugatzen dute, eta ez daude behar bezala justifikatuta ongizate orokorraren ikuspegitik", Merkatuen eta Lehiaren Espainiako Batzordearen arabera.

Erakundeak gogorarazi duenez, otsailean dekretuaren alderdi "gatazkatsu" horiek berrikusteko eskatu zion, formalki, Eusko Jaurlaritzari, baina ez zuen erantzunik jaso.

Dena dela, argi utzi du ez duela araua bere osotasunean zalantzan jartzen, "puntu jakin batzuk soilik". Inpugnazioak bi kontseilariren boto partikularra izan du.


Osamen errehabilitazio sozialerako zentroko hainbat kide Azpeitiko plazan izan dira gaur

Osameneko kideak, plazan. (Maialen Etxaniz) Osamen errehabilitazio sozialeko eguneko zentroko hainbat kide Azpeitiko plazan izan dira gaur, asteartea, hilabeetan zehar egin dituzten lanak erakusten eta saltzen, eskuz egindako poltsak eta katiluak kasu. Osamen zentroaren egoitza Azpeitian dago, eta bertan lan egiten dute arazo psikosozialak eta gaixotasun mentalak dituzten pertsonen inklusioaren alde.


Ostiralean San Joan sua egingo dute Aiako plazan

22:00k aldera piztuko dute sua herriko plazan, eta suaren inguruan dantza eta salto egitera gonbidatu dituzte haur eta helduak.

Urtero bezala, ostiralean San Joan bezpera ospatuko dute Aian. 22:00k aldera piztuko dute sua herriko plazan, eta suaren inguruan dantza eta salto egitera gonbidatu dituzte haur eta helduak. Ondoren, Guraso Elkarteak txokolate beroa banatuko du bertaratzen direnen artean.


En Tol Sarmiento taldearen kontzerturako gonbidapenak agortu egin dira

Larunbatean ETS (En Tol Sarmiento) taldeak bi kontzertu egingo ditu, 18.30ean eta 21.00etan, Urretxuko Ederrena pilotalekuan. Ekitaldiak harrera bikaina izan du: 11:00etan hasi dira gonbidapenak banatzen eta 10:00etarako jende ilara zegoen kultur etxearen aurrean. Bihar eta etzi ere banatu behar zituzten, baina gaur agortu dira guztiak.


Tolosako Inauteriak. Tolosako Txozna Batzordea

22:00. Konbenio del Metal eta Iluntzean.


Teknologia

2023an Erregeek opari mingots bat ekarri diote Durangoko Udalari : zibereraso bat. Eraso hauek gero eta ohikoagoak dira, eta, babes-sistema oso onak eduki arren, beti gerta daitezke.

Ezin genituen ordenagailuak piztu, ezin genuen urrutitik lan egin, ezin genuen posta elektronikoa erabili... Egoera honetan konturatzen gara teknologiaren eta Interneten mende gaudela. Ni oso teknologia zalea ez naizen arren, errealitate bat da teknologia berrietara egokitu behar garela, baina uste dut ez garela konturatzen gauza positibo asko izan arren, negatiboak ere badituela.

Lehenik, adineko asko sistematik kanpo geratzen ari dira, ezagutzarik eta erabiltzeko gaitasunik ez dutelako.

Bigarrenik, gutako bakoitzaren gainean erabateko kontrola dute: badakite zer erosten dugun, zer gustatzen zaigun, non gauden eta abar.

Eta, azkenik, teknologiarekin batera doazen sare sozialak daude. Alde batetik, itxuraz zoragarriak diren bizitzak erakusten dizkigute, eta beste aldetik, anonimotasunaren azpian nahi den guztia esateko aukera ematen digute, hala nola errespetu faltak, gezurrak, iradokizunak... Eta hauek guztiek ez diete batere laguntzen gero eta ugariagoak diren buruko gaixotasunei.

Teknologia, dena bezala, bere neurrian.


Bilboko Primark berriak hiritarrak zoratu ditu

Bilbon zabaldu berri duten Primark dendak hiru orduko ilarak sortu ditu kaleetan eta horren berri eman digute Alain Perezek eta Alain Ibarrak.

Gaur bertan zabaldu dute Bilboko Primark denda. Mari Jose eta Izaskun izan dira dendara sartu diren lehen pertsonak, baina goizeko 7:00etatik egon dira ilara egiten. Zer nolako anabasa sortu da Bilboko kaleetan? Egin klik eta flipatu!


Hirugarren zalduna

Goseaz aritu da Iban Zaldua 'Hiruhortza' tartean.

Iban Zalduak azken garaiotan protagonismo berezia hartu duten "Apokalipsiaren zaldunetako bi", gaixotasuna eta gerra aipatu ditu "Faktoria"ko Hiruhortza tartean, eta orain ate joka datorren hirugarrenari begira jarri da, goseari, alegia.


Saltokietan euskara erabiltzen dutenak saritu egingo ditu Udalak

Zumaiako Udaleko Euskara Zerbitzuak herriko merkatari, ostalari eta bezeroen artean euskara sustatzeko Zumaian euskaraz erosi eta saria irabazi ekimena jarri du martxan. Ekimen horren baitan, bi ekintza prestatu ditu Udalak: batetik, herritarrek erosketak euskaraz egin ditzaten adierazgarriak jarriko dituzte saltokietan, eta horretara bultzatzeko lehiaketa bat abiatuko dute. Adierazgarriei dagokienez, saltokietan "bezeroek ikusteko moduko lekuan" jarriko dituzte; hala, adierazgarri horiek "erosketak euskaraz egin daitezkela" islatuko dute; izan ere, hiru motatako adierazgarriak jarriko dituzte: batetik, Euskaraz, nahi baduzu euskaraz aritzeko "arazorik" ez dutenek jarriko dute; Euskaraz, ulertzen dut adierazgarria, berriz, euskara ulertzen dutenak, baina erantzuterako orduan "arazotxoren bat edo beste" duenak izango du; azkenik, Euskaraz, poliki mesedez esaldiak saltokiko kideak euskaraz hitz egiteko "arazo handixeagoenak" dituela baina "ahalegina egiteko prest" dagoela esan nahi du. Horrekin batera, bezeroentzako lehiaketa ere antolatu dute; hala, herritarrek lehiaketaren eta adierazgarrien berri izateko orri bat jasoko dute etxean. Lehiaketari dagokionez, hiru galdera "erraz" erantzun beharko dituzte; ondoren, adierazgarria duen edozein dendara eraman beharko dute, eta bertan zigilatu ondoren Turismo Bulegora eraman beharko dute; hori eginez gero, opari bat jasoko dutela adierazi du Udalak; hala ere, beste "opari handiago" batean parte hartzeko lehiaketan ere sartuko dira. Abenduaren 3an ospatuko den Euskararen Egunean egingo dute zozketa, Torreberrin, 13:00etan. Herritarrek ez ezik, orria zigilatu duten saltokiek ere bi lagunentzako afaria irabazteko aukera izango dute. Zumaiako Udalak herriko 100 denda baino gehiagoetan inkesta batzuk egin ditu ekimena martxan jarri aurretik; inkesta horien bidez, herriko dendetako %95etan euskaraz dakien norbait lanean dagoela jakin du Udalak; halaber, %75 prest agertu dira bezeroek euskaraz eros dezaketela dioen adierazgarria jartzeko. Emaitza horien oinarri hartuta abiatu dute ekimena, merkatariekin elkarlanean. Horretarako hainbat bilera egin dituzte azken hilabeteetan. Udaleko Euskara Zerbitzuak merkatarien parte hartzea eskertu du, eta herritarrei ekimenean parte hartzera gonbidatu die.


Eztabaida gogorrak Arabako Mahastiak izendapenaren inguruan

Errioxa jatorri izendapenak Arabako Mahastiak izendapen babestua sortzeko Eusko Jaurlaritzaren ekimenari helegitea jartzea onartu du gaur eta Errioxako presidentearen babesa jaso du. Arabako Foru Aldundiak "onartezin" iritzi dio Errioxako gobernua tartean sartzeari.

Eztabaida eguna izan da gaur Errioxako eta Arabar Errioxako ordezkari politikoen artean Arabako Mahastiak jatorri-izendapen babestua sortzearen inguruan.

Errioxa jatorri-izendapen kalifikatuaren Kontseilu Arautzailearen bilerarekin hasi da eguna; bertan Eusko Jaurlaritzak Arabako Mahastiak marka Errioxako lurralde-eremu berean sortzeko abiarazitako ekimenaren aurkako auzibidea martxan jartzea erabaki da, aldeko 134 botorekin, 14 abstentziorekin eta kontrako boto 1ekin (AEUE, Arabako Errioxako Upeltegien Elkartearena).

Bilera horretan, lehen aldiz eta ohiko ez den gisan, parte hartu du Errioxako presidente Concha Andreuk. Hark argi utzi nahi izan du "Kontseilu Arautzaileak Errioxaren interesak defendatzeko egiten duen lana erabat babesten" duela. Errioxako ardoaren sektoreari "arrakalarik gabeko babesa" eskaini dio, "izendapena defendatzeko beharrezko diren lege-mekanismoak martxan jartzeko".

Nolanahi ere, Andreuk azaldu duenez, Errioxako Gobernuak "ez du interes politikoa sektorearen interesaren gainetik jarriko duen ezer babestuko", izan ere, politikariok ez dugu Errioxaren etorkizuna erabakiko", hori "etxe honetan eta sektoreak" egin behako duela azpimarratu du. Gainera, "Arabako Mahastiak babestutako jatorri-deitura bermatzen duten faktore natural eta giza faktore bereizirik ez" dagoela adierazi du.

Laster etorri da erantzuna. Ramiro Gonzalez Arabako ahaldun nagusiak salatu duenez, adierazpen horiek eta Andreu bera Kontseilu Arautzailearen bileran egotea "onartezina" da, "Errioxako Gobernuaren eskumenekoa ez den gai batean sartzea" delako.

Ahaldun nagusiak azpimarratu duenez, Arabako Mahastiak Arabako Errioxako upategi talde batek "enpresa interes legitimo baten alde" bultzatutako ekimena da. Ekimenak, Espainiako Gobernuaren oniritzia jaso du, baina behin betiko onarpena Europako Batzordearen esku dago.

Ahaldun nagusiak gogorarazi duenez, Errioxa jatorri-izendapenaren Kontseilu Arautzaileak hiru autonomia erkidego hartzen ditu (Errioxa, Euskadi eta Nafarroa), baina gaurko jokabidearekin, dirudienez "ez da jatorrizko lurralde eremu bateko organoa, autonomia erkidego batekoa baizik".

Gonzalezek "oso larritzat" jo du Kontseiluaren eta Errioxako presidentearen jarrera. Horrez gain, gogorarazi du Foru Aldundiaren apustua dela jatorri-izendapen "ahalik eta indartsuena" sustatzea eta lan egitea "mundu guztia eroso senti dadin bertan". Helburua da ardoengatik "ahalik eta preziorik altuenak" ordain daitezela eta ahalik eta gehien heda daitezela, "osperik handiena" izan dezaten.

Hala ere, ohartarazi du helburu hori lortzeko beharrezkoa dela Kontseilu Arautzailean "sentsibilitate guztiak sartzea" organo hori gaur egun "entzungor" egiten ari baita horietako batzuei, hala nola proiektu berri hori bultzatu duen Arabako upategi taldea edo Errioxako familia upategi txiki batzuk.

Gonzalezek salatu duenez, Kontseilu Arautzailearen jarrerak Errioxa "sor-markaren izen ona bera jartzen du arriskuan".

Bere ustez, Kontseiluak eta Andreuk ostiral honetan egindako "akatsaren" ostean, lan egin behar da "sentsibilitateak bateratzeko eta, Jatorri-Izendapeneko ardoaren ekoizpenean parte hartzen duten aktore guztiek, benetan izan dezaten lekua".


Grezia, Italia, Aljeria, Tunisia eta Turkian arazo larriak dituzte suarekin

Muturreko tenperaturak, ia 50 gradurainokoak, ondorio latzak uzten ari dira Europa hegoaldean eta Afrika iparraldean. Aljerian, 34 lagun hil dira suteetan. Grezian, Roda, Korfu eta Euba uharteak dira kaltetuenak. Italian, sua kontrolatu ezinik dabiltza Sizilian, Palermo probintzian.


Topaketa berezia gaur, CDHko infantilek

Neska infantilentzako, 2008 eta 2009 urteetan jaiotakoentzako, topaketa bereziak antolatu ditu C.D. Hernanik, Realaren laguntzarekin. Gaur izango da lehenengoa, eta irailaren 28an bigarrena, arratsaldeko 18:00etatik 19:15etara bitartean, Zubipen. Antolatzaileek adierazi dutenez, helburua da «nesken futbolean aurrerapausoak ematen jarraitzea eta Realeko teknikoen laguntzarekin arratsalde pasa polita izatea». Parte hartzeko, beharrezkoa da izena ematea. Horretarako, deitu 660 799 706 telefono zenbakira.


Musika, natura eta surfa protagonistak izango dira Sopela Kosta Fest jaialdian

Irailaren 23tik 25era surfagaz, musikagaz eta naturagaz zerikusia duten hainbat jardueraren erdigunea izango da Sopela, aste-akabu horretan ospatuko baitute Sopela Kosta Fest jaialdiaren bederatzigarren edizioa. Kontzertuak, inguruko ondarea ezagutzeko bisita gidatuak, surf-lehiaketak, parapentea eta irristatze-kirolakaz zerikusia duten hainbat jarduera egingo dituzte egun horietan. Ekintzetan izena emateko epea irailaren 20an itxiko dute.

Musikari dagokionez, jaialdian 10 artisten emanaldiak egongo dira Sopelan: Mafalda, Kerobia, Akatz, Vulk eta Sua (irailak 23) eta Chica Sobresalto, Nativa, The Lizards, Anita Parker eta J Martina (irailak 24).

Hala ere, surfak eta irristatze-kirolek leku nabarmena izaten jarraituko dute jaialdi osoan zehar. Hala, irailaren 24 eta 25ean II. Open Waveski SKF-BPT eta V. Kayaksurf SKF-BPT Kopak jokatuko dituzte. Eta hori gutxi balitz, Euskal Herriko Surf Txapelketa eta Euskal Herriko beteranoen Surf Txapelketa ere aste-akabu horretan zehar jokatuko dituzte. Horretaz gain, surfa, irristatze-kirolak, parapentea eta antzeko beste jarduerak eskaintzen dituzten hainbat enpresek deskontu bereziak egingo dituzte egun horietan.

Plan kulturalagoak edo ingurua hobeto ezagutu gura dutenentzat, aurreko urteetan bezala, hilaren 24an, zapatuan, Burdin Hesiaren hondarrak ikusteko bisita gidatua antolatuko dute, baita Meteoritoaren Aztarna izeneko ibilbide geoturistiko gidatua eta Flyscheko itsaslabarrak bisitatzeko ibilbidea ere. Izan ere, antolatzaileek nabarmendu gura izan dutenez, Sopela erreferentea da surfaren mundurako, baina baita bere itsaslabarretako ondare geologikoagatik ere. Bisita horietako batean parte hartu gura dutenek aldez aurretik eman beharko dute izena.

Horretaz gain, aste-akabu horretako programazioa gai anitzeko jarduerakaz osatuko dute: Sopelako II. Argazki Lehiaketaren erakusketa, calistenia, parkour eta slackline tailerrak, gazteentzako Zure smartphone-rako mikroskopio bat eraiki eta daphnia aurkitu izeneko jarduera, hareazko eskulturen tailerra, Loreak sortzen, Tai txi eta ekialdeko praktikak, Bioblitz, umeentzako sormen-tailerrak, sukalki-txapelketa, scape room-a eta Glubs kaleko antzerki obra.

Programatutako jardueretarako izen-emateak www.sopelakostafest.com webgunean egin beharko dira irailaren 12tik 20ra. Deskargatu lotura honetan Sopela Kosta Fest jaialdiko egitaraua.


«Pipita beltzak probatzen dituztenak beti itzultzen dira»

«Gatzarekin edo gatzik gabe?»; Pavlovaren dendan horixe entzuten da gehien. Bulgariako pipita beltzen inguruan aritu da, baita saltoki bat mantentzeko dauden zailtasunei buruz ere.